Kompleks Sukan Bukit Merbau bakal jadi lokasi utama penganjuran Sukma 2026

MACHANG, 1 Ogos- Kompleks Sukan Bukit Merbau bernilai RM270 juta di Pasir Puteh, Kelantan akan mula dibina selewat-lewatnya Januari tahun depan. Ia bakal menjadi lokasi utama bagi penganjuran Sukan Malaysia (Sukma) Ke-22 pada 2026. Menurut Pengerusi Jawatankuasa Pembangunan Belia, Sukan dan Badan Bukan Kerajaan (NGO) negeri, Wan Roslan Wan Hamat, ini kali pertama Kelantan menjadi tuan rumah temasya tersebut dan pihaknya menyambut baik hasrat Kementerian Belia dan Sukan (KBS) untuk membina prasarana sukan di negeri itu. "Perancangan kita plan pembangunan infra dan plan pembangunan atlet kita bergerak seiring dan sudah dimuktamadkan pada 14 Julai lalu dimana pembinaan kompleks itu dijangka tahun ini atau awal tahun 2023 insyallah akan dimulakan pembinaan," katanya.

(Pengerusi Jawatankuasa Pembangunan Belia, Sukan dan Badan Bukan Kerajaan (NGO) Kelantan, Wan Roslan Wan Hamat)

Wan Roslan berkata demikian selepas merasmikan penutup “Kelantan Forestry International Downhill Challenge 2022 di Hutan Simpan Chabang Tongkat, Machang.Ujarnya, kompleks sukan di kawasan seluas 66.4 hektar itu merangkumi stadium tertutup, padang hoki, tenis, dan padang sintetik. Ia mampu memuatkan sehingga 30,000 penonton dan pada masa sama, pembinaan kompleks sukan ini secara tidak langsung juga akan merancakkan lagi pembangunan sukan di Kelantan.


Komanwel 2022: Skuad ping pong wanita negara rangkul pingat perak

BIRMINGHAM, 2 Ogos - Skuad ping pong wanita negara merangkul pingat perak selepas gagal membalas dendam kekalahan edisi Glasgow 2014 apabila tumpas kepada Singapura dalam pertemuan akhir dengan keputusan 3-0. Namun tetap berbangga dengan pencapaian mengatasi jangkaan pada temasya Sukan Komanwel tahun ini.Gandingan Karen Lyne dan Ho Ying yang turun dalam pertemuan pertama bermula cemerlang memenangi set pertama 11-7.

Mereka bagaimanapun terpaksa akur tewas tiga set berikutnya keatas Zeng Jian dan Zhou Jingyi dengan keputusan 4-11, 6-11 dan 5-11 untuk memberi mata pertama buat Singapura. Mata kedua Singapura diperoleh Feng Tianwei yang menundukkan wakil negara, Alice Chang Li Sian dengan kemenangan straight set 11-9, 11-1 dan 11-7.Turun dalam pertemuan terakhir, Ho Ying gagal mengekang Zeng Jian daripada memperoleh mata ketiga dan mengesahkan pingat emas buat Singapura selepas tewas 11-3, 11-4 , 8-11 dan 11-5.


Komanwel 2022: Siti Zalina raih gangsa perseorangan

BIRMINGHAM, 2 Ogos - Pemain boling padang berpengalaman negara, Siti Zalina Ahmad kembali meraih pingat indvidu dalam tempoh 16 tahun pada temasya Sukan Komanwel setelah menewaskan wakil Norfolk Island, Shae Wilson pada aksi penentuan gangsa acara perseorangan wanita edisi Birmingham.Atlet kebangsaan berusia 43 tahun itu bangkit daripada kekecewaan setelah tumpas di peringkat separuh akhir, untuk menewaskan pemain Norfolk Island itu 21-10 untuk meraih gangsa di Victoria Park, Leamington Spa di sini.

Terdahulu pada saingan separuh akhir, Siti Zalina tumpas kepada pemain dari Guernsey. Lucy Beere 15-21.Pingat emas acara berkenaan dimenangi pemain Australia, Ellen Ryan, yang menumpaskan Beere 21-17 di pentas final.Kejayaan meraih gangsa individu itu juga adalah keempat bagi Siti Zalina di temasya Sukan Komanwel selepas memenangi kejuaraan singles pada edisi 2002 di Manchester, England, sebelum mempertahankan gelaran tersebut pada edisi 2006 di Melbourne, Australia.Siti Zalina juga memenangi pingat emas dalam acara pairs bergandingan dengan Emma Firyana Saroji pada edisi 2018 di Gold Coast, Australia.Pasangan Malaysia itu akan turun mempertahankan gelaran tersebut dalam acara pairs bermula hari ini.-BERNAMA


Ziyad sumbang emas pertama Malaysia di Solo

SOLO, 1 Ogos- Jaguh olahraga para Muhammad Ziyad Zolkefli menepati ramalan apabila beliau menghadiahkan emas pertama Malaysia di Sukan Para ASEAN (APG) ke-11 hari ini. Atlet berusia 32 tahun itu mempamerkan aksi bertenaga untuk muncul juara acara lontar peluru F20 (masalah intelektual) di Stadium Manahan di sini. Pemenang pingat emas Sukan Paralimpik Rio 2016 dan juara dunia 2013 dan 2017 itu, mengesahkan emas menerusi lontaran sejauh 16.92 meter (m) pada percubaan pertama. Beliau terus konsisten dengan melakukan 16.80m, 16.88m, 16.63m, 16.78m dan 16.74m pada percubaan seterusnya, sekali gus membuktikan dominasinya dalam acara berkenaan.

Ini merupakan emas keempat Muhammad Ziyad di APG sejak edisi 2013 di Myanmar dan pada edisi sebelum ini di Kuala Lumpur pada 2017 beliau meraih emas dengan lontaran sejauh 16.81m. Malaysia juga menguasai kedudukan pertama dan kedua acara itu apabila Mohamad Aliff Mohamad Awi melengkapkan hatrik pingat perak dengan catatan 13.46m.


Kejuaraan Pencak Silat Dunia 2022: Mohd Al Jufferi rangkul pingat emas

MELAKA, 1 Ogos - Jaguh silat negara, Mohd Al Jufferi Jamari sekali lagi mengharumkan nama negara apabila merangkul pingat emas pada Kejuaraan Pencak Silat Dunia 2022 malam tadi sekali gus melengkapkan koleksi kejuaraan dunia keempatnya.  Dalam perlawanan akhir, jaguh silat negara itu berjaya 'membenam' pencabarnya Iqbal Chandra Pratama dari Indonesia.  Membawa cabaran dalam Kelas F Putera, Mohd Al Jufferi berjaya mengutip mata kemenangan 35-21 ke atas pesilat dari Indonesia itu.

(Jaguh silat negara, Mohd Al Jufferi Jamari)

Beliau berkata, kejayaan ini merupakan pencapaian terakhir beliau sebagai jaguh silat negara setelah 15 berkecimpung dalam sukan ini. Katanya, walaupun berdepan dengan kecederaan bahu kanan yang dialami ketika berdepan lawannya, namun kejayaan berkenaan mengubat kesakitannya.  "Penonton memang hendak betul saya menang malam ini, jadi saya perlu fokus dalam gelanggang itu, tapi ikutkan tadi memang ada isu semasa saya buat pihak lawan jatuh, saya terlebih menggunakan kekuatan tangan kanan saya ini dan ada sedikit la terkeluar tulang bahu saya cedera alhamdulillah semua Allah bantu dengan baik masuk dengan sendirinya saya rasa itu memang bukan saya yang masukkan semual, memang Allah yang bantu bahu yang cedera ini memang tercabut tapi saya nak bagi tahu sedikit rahsia daripada awal hingga ke hari pusingan akhir ini, dah menang Allah sahaja tahu kesakitan saya macam mana saya menahan semua bebanan kesakitan ini di dalam diri saya dan saya akhirnya dapat lepaskan di pusingan akhir  alhamdulillah," katanya. Pada aksi akhir yang turut disaksikan Perdana Menteri Datuk Seri Ismail Sabri Yaakob dengan sorakan lebih seribu 200 penyokong itu jelas membakar semangat jaguh seni bela diri negara itu.  Al Jufferi berkata, beliau akan memberi tumpuan terhadap Akademi Semboyan Warrior di Saujana Putra, Selangor bagi melatih lebih ramai pelapis dalam sukan ini pada masa akan datang.


Angkat berat penyelamat kem negara pada hari ketiga

BIRMINGHAM, 1 Ogos- Kem angkat berat muncul penyelamat pada hari ketiga Sukan Komanwel Birmingham 2022 apabila menghadiahkan sebutir pingat perak hari ini.Ketika beberapa acara sukan seperti berbasikal dan renang yang menawarkan pingat gagal menjelmakan kilauan pingat, badang negara Muhammad Erry Hidayat menceriakan kontinjen negara selepas menduduki tempat kedua dalam kategori 73 kilogram (kg).Acara angkat berat yang setakat ini menyumbangkan dua emas dan satu perak, diharap dapat terus menuai pingat buat Malaysia apabila Mohamad Nasir Roslan akan turun bersaing dalam kategori 81kg, hari ini.Malaysia juga berpeluang menambah koleksi pingat esok apabila skuad ping pong wanita negara menempah slot ke final selepas berjaya mengatasi Wales 3-2 di peringkat separuh akhir hari ini.Skuad kebangsaan di jadual bertemu Singapura di pentas final acara berpasukan, sekali gus menyaksikan ulangan perlawanan akhir edisi di Glasgow, lapan tahun lepas. Singapura mengecewakan Malaysia 3-0 pada final Sukan Komanwel 2014.Saingan hari keempat juga bakal menyaksikan pasukan badminton campuran negara akan membuat perhitungan bertemu pasukan tuan rumah, England di separuh akhir dan mengikut rekod Malaysia tidak pernah gagal ke final sejak edisi 2006 di Melbourne.Tumpuan juga bakal terarah kepada aksi atlet boling padang berpengalaman negara, Siti Zalina Ahmad, yang akan berdepan pemain Guernsey, Lucy Beere di peringkat separuh akhir acara singles wanita, pagi esok.

Jika Siti Zalina, 43, berjaya mengatasi cabaran Beere, pentas final akan berlangsung pada pukul 4.30 petang waktu tempatan atau 11.30 malam waktu Malaysia.Malaysia turut mempunyai dua wakil dalam saingan suku akhir acara skuasy melibatkan pertemuan antara Rachel Arnold berdepan pemain England, Georgina Kennedy dalam perseorangan wanita, serta Ng Eain Yow berdepan Joel Makin dari Wales dalam kategori perseorangan lelaki.Selepas berakhir hari ketiga temasya, Malaysia berada di kedudukan kelapan dengan kutipan dua pingat emas, satu perak dan satu gangsa.Australia mengungguli kedudukan carta pungutan pingat dengan 22 emas, 13 perak dan 17 gangsa, diikuti England 11-16-7 dan New Zealand di tempat ketiga dengan 10-5-4. -BERNAMA


Malaysia, England berentap di separuh akhir badminton

BIRMINGHAM, 1 Ogos - Pasukan campuran badminton negara hampir pasti menempah tiket ke final apabila turun menentang pasukan tuan rumah, England pada separuh akhir temasya Sukan Komanwel 2022, di sini, esok.Perlawanan suku akhir hari ini menyaksikan Malaysia yang tidak pernah gagal ke final sejak Melbourne 2006, tidak berdepan masalah mencatat kemenangan 3-0 ke atas Sri Lanka dalam aksi di Pusat Pameran Nasional (NEC) hari ini.Gandingan beregu campuran, Tan Kian Meng-Lai Pei Jing berjaya mengenepikan pasangan Sachin Dias-Thilini Hendahewa, 21-14, 21-14 untuk mata pertama buat Malaysia.Pemain perseorangan negara, Ng Tze Yong kemudian menyumbang mata kedua selepas menumpaskan Niluka Karunate, 21-5, 21-14.

(Pemain perseorangan negara, Ng Tze Yong/FOTO fail)

"Walaupun saya mendahului permainan dengan selesa pada set pertama, namun saya rasa Karunate bermain lebih baik pada set kedua dan memperoleh lebih banyak mata berbanding pada awal permainan," katanya selepas perlawanan.Pemain profesional perseorangan wanita, Goh Jin Wei memberi mata kemenangan kepada Malaysia apabila menundukkan Vihara Suhasni Vidanage, 21-9, 21-5.England lebih awal mengesahkan tempat ke separuh akhir selepas menyingkirkan Kanada 3-0. - BERNAMA


Nigeria sekat Malaysia ke separuh akhir

(Aksi Pemain Ping Pong negara ketika menentang lawannya dari Nigeria dalam acara Berkumpulan Lelaki peringkat suku akhir pada Ahad/FOTO BERNAMA)

BIRMINGHAM, 1 Ogos: Keghairahan pemain ping pong perseorangan negara, Choong Javen untuk mematikan lawan pada perlawanan terakhir membawa padah apabila Malaysia tewas 3-2 kepada Nigeria dalam suku akhir acara berpasukan lelaki pada Sukan Komanwel 2022, di sini, hari ini.Javen gagal mengekalkan momentum selepas menang set pertama 11-7 sebelum Quadri Aruna bangkit untuk mencipta kemenangan 8-11, 5-11, 9-11 di Pusat Pameran Kebangsaan (NEC) di sini, sekali gus mengesahkan Nigeria slot separuh akhir."Memang, kami sudah mencapai sasaran layak ke suku akhir tetapi selepas menang set pertama, saya tidak dapat mengekalkan momentum sehingga membolehkan lawan bangkit semula," katanya kepada Bernama selepas perlawanan berkenaan.Oleh itu, pemain berusia 21 tahun itu berharap dapat menebus kesilapan yang dilakukannya dalam acara perseorangan dan beregu selepas ini.

(Skuad Ping Pong Lelaki negara gagal mara ke separuh akhir selepas tewas dengan pasukan dari Nigeria 3-2/FOTO BERNAMA)

Terdahulu, Javen dan pasangannya, Wong Qi Shen membuka kempen Malaysia dengan langkah kanan untuk menyumbang mata pertama apabila bangkit selepas ketinggalan set pertama 6-11 sebelum mengalahkan Amadi Omeh-Bode Abiodun, 12-10, 12-10, 11-7.Bagaimanapun, Nigeria menyamakan kedudukan menerusi Aruna apabila menewaskan Leong Chee Feng, 11-9, 6-11, 11-5, 11-5.Malaysia kemudian mendahului saingan apabila Qi Shen mengalahkan Abiodun, 12-10, 14-12, 11-5 tetapi Olajide Omotayo memberi talian hayat kepada Nigeria dengan mengecewakan Chee Feng, 11-8, 9-11, 11-7, 11-6.Dalam pada itu, skuad wanita negara akan berdepan Wales dalam saingan separuh akhir acara berpasukan lewat hari ini. - BERNAMA


Arvin muncul terpantas saringan tetapi masih gagal ke separuh akhir

BIRMINGHAM, 1 Ogos - Perenang muda negara, Arvin Shaun Singh Chahal berjaya memenangi saringan enam dalam acara 100m (m) gaya bebas lelaki tetapi ia masih belum memadai untuk layak ke peringkat separuh akhir pada temasya Sukan Komanwel Birmingham 2022, di sini, hari ini.Arvin mencatatkan masa 50.84 saat (s) untuk muncul sebagai perenang terpantas dalam saringan keenam di Pusat Akuatik Sandwell di sini tetapi catatan masa tersebut hanya mampu menempatkan beliau di tempat ke-21 keseluruhan.: Perenang semakin meningkat naik negara,Khiew Hoe Yean juga gagal layak ke separuh akhir selepas menduduki tempat keempat dalam saringan ketujuh apabila merekodkan catatan masa 50.47s untuk menghuni tempat ke-18 keseluruhan.Hanya 16 perenang terbaik daripada sembilan saringan mara ke peringkat separuh akhir.

Catatan masa oleh kedua-dua perenang negara itu dalam acara tersebut lebih jauh daripada rekod kebangsaan 49.54s yang dicatatkan oleh Welson Sim dalam Kejohanan Terbuka Malaysia 2019 di Sarawak.Hoe Yean, yang menduduki tempat keenam daripada lapan perenang dalam saingan akhir 400m gaya bebas Jumaat lalu, akan kembali beraksi dalam acara 200m kuak lentang, Selasa, ini manakala Arvin akan mencuba nasib dalam acara 200m rampaian individu pada Rabu ini. - BERNAMA


Tenis terbuka AS: Djokovic masih berharap untuk beraksi

PARIS, 1 Ogos - Bintang Serbia, Novak Djokovic masih berharap dia akan dibenarkan bermain di Terbuka Amerika Syarikat hujung bulan depan. Pemain tenis nombor satu dunia itu berdepan larangan untuk menyertai kejuaraan Grand Slam berikutan statusnya yang tidak mengambil vaksin COVID-19.Peraturan semasa di pintu masuk udara Amerika menyatakan, warga asing yang ingin memasuki negara itu perlu menunjukkan bukti telah divaksin sepenuhnya, kecuali jika pemain tersebut mendapat pengecualian.Melalui media sosialnya, Djokovic yang juga pemain ketujuh terbaik dunia ketika ini berkata, dia bersedia untuk bermain jika diberi kebenaran.

Walaupun peluang untuknya beraksi masih samar, nama pemain berusia 35 tahun itu tetap disenaraikan untuk kejohanan tersebut.Pemenang 21 gelaran Grand Slam itu turut mengucapkan terima kasih kepada peminat atas sokongan mereka.Ini termasuk petisyen yang diwujudkan mendesak Persatuan Tenis Amerika Syarikat dan kerajaan persekutuan agar Djokovic dibenarkan bermain di Terbuka AS bermula 29 Ogos ini.Sehingga semalam, hampir 45,000 orang telah menandatangani petisyen berkenaan. - REUTERS


AUG 2022: Karate, badminton, lawan pedang terus tuai emas

UBON RATCHATHANI, 1 Ogos - Skuad memanah berjaya membolot tiga pingat emas dalam acara recurve pada temasya Sukan Universiti ASEAN (AUG). Pada aksi sebelah pagi yang berlangsung di Stadium Utama, Kampus Ban Yang Noi, Trio recurve wanita negara, Syaqiera Mashayikh, Nuramalia Haneesha Mazlan dan Nur Afisa Abdul Halil terlebih dahulu menghadiahkan emas pertama dalam acara berpasukan wanita. Mereka berjaya menundukkan wakil tuan rumah dengan keputusan 6-2.Syaqiera turut merangkul satu lagi pingat emas dalam acara recurve campuran, berpasangan bersama Ahmad Afiq Akhiroman dengan menewaskan Thailand 5-3.Emas ketiga dimenangi Muhamad Zarif Syahir dalam kategori recurve lelaki Individu.

Manakala di Stadium Badminton, UBRU Kampus Utama, skuad negara berjaya meraih dua pingat emas. Emas berkenaan diperoleh menerusi beregu wanita negara, Yap Rui Chen-Teoh Lexuan dan acara perseorangan lelaki oleh Faiz Rozain.Di Sunee Tower pula, Skuad lawan pedang turut menyumbang 1 pingat emas menerusi acara Foil berpasukan lelaki.Sementara itu, skuad memanah compound negara gagal merealisasikan sasaran 5 pingat emas buat kem memanah apabila hanya meraih 1 pingat pada aksi sebelah petang. Emas tunggal skuad memanah compound hadir menerusi acara berpasukan wanita. Skuad negara berjaya menewaskan wakil tuan rumah, Thailand dengan keputusan 229-227.Selepas itu, skuad negara gagal menambah koleksi pingat dalam acara compund lelaki berpasukan, compound campuran, compound individu lelaki dan wanita.


Kelantan FC terus gah di persada liga, tewaskan Kuching City, 2-0

KOTA BHARU, 31 Julai- Kelantan FC terus gah di puncak Liga Perdana selepas menundukkan Kuching City 2-0 di Stadium Sultan Muhammad IV, Kota Bharu petang tadi.  Dua jaringan masing-masing menerusi Nixon Guylherme di penghujung babak pertama dan Mohamad Ikhwan Yazek minit ke-73 memastikan skuad kendalian Rezal Zambery Yahya kini berkelebihan empat mata mengatasi pencabar terdekat Johor Darul Takzim (JDT) II yang bermain kurang satu perlawanan.  Perlawanan hari ini dibanjiri hampir 9,000 penonton setia The Red Warriors (TRW) memberi sokongan kepada Kelantan bagi merealisasikan misi mesti menang.  Kelantan terlebih dahulu mengatur asakan awal ke kubu Kuching City.Tuan rumah membuat dua pertukaran awal pada separuh masa pertama dengan memasukkan penyerang, Nixon Guylherme dan pemain tengah, Shahrul Igwan Samsudin bagi memantapkan jentera serangan. Kemasukan dua pemain itu nyata mengubah rentak permainan tuan rumah, dan mereka tidak menunggu lama apabila pengadil menghadiahkan sepakan penalti yang di sempurnakan Nixon Guylherme masa tambahan babak pertama.  Situasi kecoh seketika akibat rasa tidak puas hati di kem pelawat apabila penyerangnya, Abu Kamara diperintah keluar padang selepas menerima kad kuning kedua susulan provokasi ke atas pengadil.  Bagaimanapun pengadil perlawanan, Muhammad Almi Abdullah berjaya mengawal keadaan dan aksi separuh masa pertama berpihak kepada tuan rumah 1-0.  Bersambung babak kedua, Mohamad Ikhwan Yazek menghukum kealpaan barisan pertahanan Kuching City FC dengan gol kedua pada minit ke-73 selepas berjaya menyudahkan bola umpanan Syed Sobri Syed Mohd dengan satu rembatan lerek menewaskan penjaga gol lawan, Shaiful Wazizi Mohammad.Kelantan FC terus mengungguli carta Liga Premier musim ini dengan kutipan 29 mata berbanding Kuching City FC ditangga keempat dengan pungutan 12 mata setakat ini.


PESAKA dapat dana RM1 juta

AYER KEROH, 31 Julai- Dana sebanyak RM1 juta diperuntukkan kepada Persekutuan Silat Kebangsaan Malaysia (PESAKA). Perkara itu diumumkan Perdana Menteri Datuk Seri Ismail Sabri Yaakob ketika berucap merasmikan penutup Kejuaraan Pencak Dilat Dunia ke -19, 2022 di Pusat Dagangan Antarabangsa Melaka (MITC) Ayer Keroh. Beliau berkata, dana itu adalah sebagai tanda menghargai anak-anak silat selain membantu Pesaka mengembangkan seni silat di persada dunia. "Saya difahamkan terdapat persatuan silat yang menerima pendaftaran lebih 40 pelajar baharu, berbanding hanya empat atau lima orang pelajar dalam tempoh setahun sebelum ini, ini jelas menunjukkan pengaruh silat yang memaparkan semangat juang yang tinggi, pembawaan watak persilatan dan adab orang Melayu memberi impak kepada seluruh Keluarga Malaysia untuk mengenalinya secara mendalam."Bagi menghargai sumbangan yang diberikan oleh anak-anak silat serta membantu PESAKA mengembangkan seni silat di persada dunia, pada malam ini dengan sukacitanya saya mengumumkan dana sebanyak RM1 juta kepada PESAKA." Beliau berkata demikian ketika berucap merasmikan penutup Kejuaraan Pencak Dilat Dunia ke -19, 2022 di Pusat Dagangan Antarabangsa Melaka (MITC) Ayer Keroh.Majlis itu turut dihadiri Presiden Persekutuan Pencak Silat Antarabangsa (PERSILAT) yang juga Menteri Pertahanan Indonesia, Datuk Seri Probowo Subianto, Ketua Menteri Melaka, Datuk Seri Sulaiman Md Ali, dan Presiden PESAKA, Datuk Wira Megat Zulkarnain Omardin. Dalam pada itu katanya, negara berbangga dan berbesar hati apabila diberi peluang menganjurkan pertandingan sukan bertaraf dunia serta berharap lebih banyak lagi acara sukan berprestij seumpama itu dapat dianjurkan. Jelasnya, penganjuran kali ke-19 ini adalah satu penghormatan besar kepada negara sebagai tuan rumah kepada lebih 40 buah negara yang mengambil bahagian dalam kejuaraan bertaraf dunia itu.Sementara itu, seni silat disaran menjadi sebahagian daripada gaya hidup masa kini yang terbukti mampu membentuk karakter peribadi dan disiplin kepada pengamalnya.  Perdana Menteri, berkata, seni itu perlu terus dipraktikkan khasnya oleh generasi masa kini supaya ia kekal dimartabatkan serta terus relevan sepanjang masa. Seni itu juga bukan sekadar untuk mempertahankan diri, tetapi ia juga membentuk keterampilan dan jati diri mereka yang mempelajarinya.  Malah, katanya, ia juga mendidik pengamalnya supaya tidak mudah mengalah dan berjiwa besar, selain sentiasa menyemai dan menyemarakkan semangat perjuangan pejuang silam.

(Perdana Menteri ketika merasmikan penutup Kejuaraan Pencak Dilat Dunia ke -19, 2022 di Pusat Dagangan Antarabangsa Melaka (MITC) Ayer Keroh)


AUG 2022 : Skuad bola sepak negara ikat tuan rumah

UBON RATCHATHANI, 31 Julai- Skuad negara hampir mengejutkan juara bertahan, Thailand sebelum kedua dua pasukan terikat 2-2 pada aksi temasya Sukan Universiti ASEAN (AUG) 2022 di Stadium Universiti Ubon Ratchathani Rajabhat. Skuad negara berjaya mendahului pada babak pertama menerusi Mohd Alif Najmi Mohd Radzi dan Muhammad Zulkarnain Nasir, masing masing pada minit ke 8 dan ke 41.Bagaimanapun, Thailand bangkit meledak dua gol di babak kedua menerusi sepakan penalti Kasitinard Sriphirom minit ke 50 dan Adunlikhit Saengdaeng pada minit ke-77.Keputusan seri itu menyaksikan Malaysia kekal di tangga kedua, empat mata sama dengan Thailand berkelebihan jumlah jaringan. Skuad negara perlu merakamkan kemenangan bertemu Loas dalam perlawanan terakhir liga sepusingan.


Johor bagi hadiah kepada Aniq dan Shah Firdaus

JOHOR BAHRU, 31 Julai- Kerajaan Johor akan menghadiahkan RM10,000 kepada atlet angkat berat negara, Aniq Kasdan yang berjaya merangkul pingat emas bagi acara angkat berat 55 kilogram pada Temasya Komanwel Birmingham 2022.  Manakala RM6,000 lagi untuk Shah Firdaus yang memperoleh pingat gangsa bagi acara lelaki keirin.  Menteri Besar, Datuk Onn Hafiz Ghazi menerusi facebooknya berkata, hadiah kepada dua atlet anak kelahiran Johor itu sebagai tanda penghargaan kerana mengharumkan nama negara dan negeri.  Beliau berharap kemenangan tersebut menyuntik dan membakar semangat atlet-atlet muda Johor yang lain untuk menjulang nama negeri dan negara di persada dunia.


Syarikat konglomerat antarabangsa pemilik baharu Respect FC

(Penaung Respect FC, Datuk Seri Dr. SK Devamany bersama Ketua Pegawai Eksekuti Respect FC, R Surendran dan Dr Hemalata Arumugam, Group CEO)

IPOH, 31 Julai- Syarikat konglomerat antarabangsa, SRAM & MRAM Group diumum sebagai pemilik baharu kelab bola sepak Respect FC yang bersaing dalam Liga M3.  Penaung Respect FC, Datuk Seri Dr. SK Devamany berkata syarikat itu menggantikan pengurusan terdahulu yang gagal menyelesaikan beberapa masalah termasuk berkaitan urusan kewangan pasukan.  "Menaja dan mengambil alih segala urusan-urusan perniagaan Resprct FC ini dan mereka akan memberi sumbangan yang cukup besar untuk membina, membantu menjadikan Respect FC sebagai pasukan bola sepak bukan sahaja di peringkat nasional tetapi di peringkat antarabangsa," katanya.

(Kelab bolasepak Liga M3, Respect FC menerima suntikan apabila syarikat SRAM & MRAM Group menjadi pemilik baharu pasukan tersebut)

Tambah beliau syarikat yang ditubuhkan pada 1995 itu menjalankan aktiviti perniagaan berasaskan produk agro, teknologi maklumat dan perkhidmatan hospitaliti.  Sementara itu, Ketua Pegawai Eksekutif Respect FC, R Surendran berkata, pemilik baharu pasukan memberi jaminan tunggakan gaji melibatkan pemain berjumlah RM300,000 akan diselesaikan dalam masa terdekat.  Tunggakan gaji dilaporkan telah berlarutan sejak enam bulan lalu.


Mane jaring gol bantu Bayern julang Piala Super Jerman

(Sadio Mane memegang trofi selepas perlawanan bola sepak Piala Super Jerman antara RB Leipzig dan FC Bayern Munich di Leipzig/AFP)

BERLIN, 31 Julai- Sadio Mane membuka akaun penjaring gol kompetitifnya untuk Bayern Munich apabila juara Bundesliga itu menewaskan Leipzig 5-3 untuk merebut Piala Super Jerman buat kali ke-10.Pemain Terbaik Afrika itu, yang menamatkan tempoh enam tahun bersama Liverpool untuk berpindah ke Bavaria pada musim panas, turut mempunyai dua gol diketepikan kerana ofsaid."Saya sangat gembira memenangi perlawanan pertama dan trofi pertama saya. Anda tidak boleh merungut. Saya sangat gembira menjadi sebahagian daripada kelab hebat ini," kata Mane.Jurulatih Bayern, Julian Nagelsmann menegaskan pasukannya berhak mendapat kemenangan.“Kami bermain dengan sangat baik pada separuh masa pertama tetapi dari minit ke-60 anda dapat melihat bahawa kami kehabisan tenaga,” katanya."Kami hanya menjalani latihan selama 19 hari, anda jangan lupa itu. Kami berhak untuk menang, tidak ada persoalan tentang itu," tambahnya.

(Sadio Mane menjulang trofi selepas perlawanan bola sepak Piala Super Jerman antara RB Leipzig dan FC Bayern Munich /AFP)

Bintang Senegal Mane menjaringkan gol pada masa setengah jam untuk gol kedua pasukannya dalam perlawanan pembuka tirai musim bola sepak Jerman.

Bayern, memulakan era baharu selepas pemergian penyerang bintang, Robert Lewandowski ke Barcelona.

Bayern Munich akan mempertahankan kejuaraan Bundesliga mereka di tempat lawan Eintracht Frankfurt pada Jumaat depan. -AFP


AUG 2022: Olahraga terbang tinggi pulang dengan 11 emas

UBON RATCHATHANI (THAILAND), 31 Julai - Skuad olahraga negara mengakhiri saingan di balapan dengan dua lagi kilauan pingat emas dijelmakan pada Sukan Universiti ASEAN (AUG) 2022, pada Sabtu.Kilauan pingat itu terhasil menerusi Queenie Ting Kung Ni bagi acara lempar cakera wanita dan R.Kirthana dalam acara lompat tinggi wanita pada aksi berlangsung di kampus Ban Yang Noi.Queenie membuat lemparan sejauh 49.44 meter (m) bagi memastikan emas ke-10 menjadi milik kem olahraga mengetepikan cabaran rakan senegara, Nur Atiqah Sufiah Hanizam."Saya gembira dengan kemenangan ini walaupun lontaran dibuat tidak seperti yang disasarkan jurulatih iaitu 51m, sebenarnya keadaan saya tidak begitu baik kerana selepas sampai di Thailand saya mengalami demam, namun itu bukan alasan untuk tidak buat yang terbaik," katanya.

Sementara Kirthana yang membuat penampilan keduanya di pentas AUG pula menyumbang emas ke-11 apabila lompatan dengan tahap ketinggian 1.54m dilakukan tidak mampu dicabar rakan senegara Ng Yu Ji.Enam pingat perak dan dua gangsa dalam pada itu turut disumbang pada hari terakhir saingan sukan olahraga sebagai bekalan sebelum pulang ke tanah air.Keputusan tersebut menjadikan kem olahraga berada di kelasnya tersendiri apabila cemerlang membawa pulang 11 emas sepanjang saingan berlangsung sekali gus melepasi sasaran tujuh pingat emas ditetapkan Kementerian Pengajian Tinggi (KPT).Pengurus pasukan olahraga Malaysia di AUG, Malik Tobias berkata ia antara pencapaian terbaik pernah dilakukan pada penyertaan temasya itu."Alhamdulillah semua atlet memberikan aksi yang terbaik pada edisi kali ini untuk kem olahraga melepasi sasaran tujuh emas yang ditetapkan. "Jadi kita capai 11 emas, itu satu pencapaian yang sangat baik dan saya fikir ini adalah hasil daripada semua pihak termasuk pihak pengurusan, jurulatih dan juga atlet itu sendiri yang memberi fokus pertandingan," katanya.- BERNAMA


Shah Firdaus menang gangsa Keirin

(Muhammad Shah Firdaus Sahrom (kanan) meraihkan kejayaan memenangi gangsa pada Sukan Komanwel Birmingham 2022 di Lee Valley Velo Park, London/BERNAMA)

LONDON, 31 Julai- Penantian selama lapan tahun skuad berbasikal negara untuk memenangi pingat acara Keirin di Sukan Komanwel berakhir apabilaMuhammad Shah Firdaus Sahrom berjaya meraih gangsa.Kejayaan pelumba berusia 26 tahun itu mengulangi pencapaian jaguh trek negara, Datuk Mohd Azizulhasni Awang di Glasgow, Scotland pada edisi 2014.Pingat emas Sukan Komanwel di Birmingham tahun ini milik Nicholas Paul dari Trinidad & Tobago manakala perak dimenangi pelumba Scotland, Jack Carlin.Josiah Ng adalah pelumba negara terakhir merangkul pingat emas iaitu pada edisi ke-19 di New Delhi pada 2010.


Kejohanan Superbike Malaysia 2022: Kasma Daniel menang perlumbaan pertama kelas 1000 CC

SEPANG, 31 Julai - Pelumba muda negara, Kasma Daniel Kasmayudin terus menyerlah apabila menang perlumbaan pertama kelas 1000 CC yang berlangsung di Litar Antarabangsa Sepang (SIC).Pelumba pasukan Yamaha Gen Blu Racing Team Asean berusia 22 tahun itu berjaya mengekalkan aksi konsisten sehingga ke akhir perlumbaan.

(Pelumba muda negara, Kasma Daniel Kasmayudin)

"Untuk lumba ke-2 dan lumba ke-3 saya tidak boleh nak anggapkan orang kata perlumbaan itu mudah kerana dimana Azlan dan penunggang yang lain pasti telah melakukan persediaan yang lebih bagus lagi jadi apa-apa pun kita hanya menantikan mereka dan bagi saya cuma buat seperti biasa seperti yang saya buat sekarang lah," katanya.Pelumba kelahiran Johor itu berjaya menamatkan perlumbaan dengan catatan masa 21 minit 31 saat.Tempat kedua dimenangi pelumba pasukan Horizon racing team, Azlan Shah Kamaruzaman manakala Ahmad Daniel Haiqal ketiga.Perlumbaan ke-2 dan ke-3 akan berlangsung semalam.

Sementara itu, bekas pelumba moto 2 negara, Khairul Idham Pawi atau dikenali dengan nama 'Super KIP" berjaya menduduki tempat pertama dalam perlumbaan satu kelas 600cc."Saya sentiasa cuba yang terbaik dan sentiasa cuba lawan untuk podium tiada sebarang strategi apa-apa pun, hanya lumba dan ambil pengalaman untuk perlumbaan di asia nanti," katanya.Super Kip berjaya menamatkan perlumbaan dengan catatan masa 21 minit 53 saat.Tempat kedua menjadi milik rakan sepasukannya, Azroy Hakeem Anuar manakala tempat ketiga diraih oleh pelumba pasukan SIC Racing, Muhd Ibrahim Mohd Norrodin.


Sukan Komanwel 2022: Angkat berat cemerlang, rangkul dua emas buat Malaysia

BIRMINGHAM, 31 Julai - Belum pun reda dengan kejayaan emas pertama buat Malaysia, lagu Negaraku berkumandang sekali lagi di bumi Birmingham semalam selepas, kem angkat berat negara terus cemerlang apabila meraih emas kedua.Kali ini menerusi Muhamad Aznil Bidin dalam kategori 61kg lelaki dengan angkatan keseluruhan 285kg yang juga rekod baharu kejohanan.

(Muhamad Aznil Bidin meraih emas kedua kategori 61kg pada temasya Sukan Komanwel di NEC Birmingham)

Alhamdulillah. Syukur dan saya rasa happy (gembira) dapat memenangi pingat ini (emas) sekali gus mempertahankan kejuaraan di Gold Coast, Australia empat tahun lalu,".

Atlet angkat berat negara, Muhamad Aznil Bidin berkata demikian sejurus selepas muncul juara kategori 61 kilogram (kg) pada Sukan Komanwel 2022 di sini.

Dalam disiplin Snatch, Aznil melakukan angkatan 127kg diikuti angkatan 158kg dalam disiplin Clean And Jerk.Pingat perak dan gangsa masing-masing dimiliki wakil Papua New Guinea dan India.Kejayaan itu menyaksikan Aznil mempertahankan pingat emas di Gold Coast, Australia pada 2018.Dengan sasaran enam pingat emas, kini hanya tinggal empat emas lagi dicari kontinjen negara.Selain angkat berat, antara acara sandaran lain adalah berbasikal, terjun, badminton, gimrama, boling padang dan powerlifting.

Kejayaan ini turut mendapat perhatian Perdana Menteri Datuk Seri Ismail Sabri Yaakob dan Menteri Belia dan Sukan, Datuk Seri Ahmad Faizal Azumu.Perdana Menteri mengucapkan tahniah kepada dua atlet angkat berat negara tersebut yang merangkul pingat emas dalam kategori masing-masing dengan melakar rekod baharu kejohanan.Beliau juga berharap lebih ramai atlet kebangsaan terus menyumbang pingat buat negara dan terusk mengekalkan momentum.Pencapaian membanggakan itu turut disambut gembira Menteri Belia dan Sukan Datuk Seri Faizal Azumu.Beliau menerusi media sosial sempat mengucapkan tahniah kepada Aniq dan Aznil di atas kejayaan mereka.Datuk Seri Ahmad Faizal juga sempat berbual bersama Aznil yang menghadiahkan emas kedua negara menerusi panggilan telefon.


Djokovic berharap dia boleh bersaing di Terbuka A.S

PARIS, 31 Julai - Novak Djokovic bersedia untuk bersaing di Terbuka AS walaupun keengganannya untuk mendapatkan vaksin akan menyebabkan dia dihalang daripada memasuki negara itu.Di bawah peraturan semasa, semua pelawat ke Amerika Syarikat mesti diberi vaksin sepenuhnya terhadap coronavirus.Bintang Serb itu, juara tiga kali di New York dan baru memperoleh gelaran Wimbledon ketujuh, secara konsisten menolak untuk mengambil vaksin itu, satu pendirian yang turut menyaksikan dia diusir dari Melbourne pada Januari menjelang Terbuka Australia.

(ATP Masters 1000 - Monte Carlo Masters: Novak Djokovic dari Serbia beraksi semasa perlawanan pusingan kedua menentang pemain Sepanyol Alejandro Davidovich Fokina / Foto AFP)

"Saya sedang bersiap sedia seolah-olah akan dibenarkan bertanding, sementara menunggu untuk mendengar jika ada ruang untuk saya pergi ke AS. Finger crossed," tulis Djokovic di Instagram dalam catatan yang mengiringi video latihannya.Lebih 43,000 orang telah menandatangani petisyen menggesa pihak berkuasa membenarkan pemenang 21 Slam Djokovic beraksi di Terbuka AS yang bermula pada 29 Ogos."Saya hanya mahu meluangkan sedikit masa dan berkata kepada anda semua betapa saya bersyukur kerana melihat begitu banyak mesej sokongan dan kasih sayang dari seluruh dunia hari ini," kata pemain berusia 35 tahun itu."Saya tidak menjangkakannya, dan itulah sebabnya ia terasa begitu menyayat hati. Hanya ingin mengucapkan terima kasih. Terasa istimewa apabila orang ramai berhubung dengan kerjaya tenis saya dengan cara yang penuh kasih sayang dan menyokong serta berharap saya terus bersaing." katanya. - AFP


Sukan AUG 2022: Ameer, Faris tekad bawa pulang emas

(Ameer Amri Zainuddi/FOTO FB Ameer Amri)

UBON RATCHATHANI, 30 Julai - Beregu badminton lelaki negara, Ameer Amri Zainuddin bertekad mahu menghadiahkan pingat emas sebagai kenangan terakhirnya di temasya Sukan Universiti ASEAN (AUG) 2022 kali ini.Jelas Ameer yang berusia 24 tahun, ini merupakan penampilan pertama dan terakhirnya di temasya kali ini. Bagi Mohammad Faris pula, dia menjangkakan pertarungan sengit menentang lawan dari Indonesia esok

Mereka akan bertemu gandingan Reza Dwicahya - Muhammad Nendi Novatino kira-kira pukul 12 tengah hari esok waktu tempatan.


Sukan AUG 2022: Kem badminton sahkan satu lagi pingat emas

(Skuad badminton bersama ketua jurulatih badminton negara Datuk Rashid Sidek menyinar di AUG/FOTO Sukan IPT)

UBON RATCHATHANI, 30 Julai - Skuad badminton mengesahkan satu pingat emas pada aksi final esok selepas dua wakil negara bertemu sesama sendiri dalam acara beregu wanita.Selain itu, kontinjen negara berpeluang menambah tiga lagi pingat emas selepas mempunyai wakil dalam acara perseorangan lelaki, beregu lelaki dan beregu campuran. Dua beregu wanita negara, Teoh Lexuan-Yap Rui Chen dan Desiree Siow-Ng Qi Xuan terlebih dahulu lolos ke pentas final pada aksi yang berlangsung di Stadium Badminton Kampus utama Universiti Ubon, Ratchathani Rajabhat.Gandingan Teoh Lexuan-Yap Rui Chen menumpaskan lawan dari Indonesia Nahla Aufa Dhia Ulhaq-Elizabeth Jovita 21-6,21-12. Manakala gandingan Desiree Siow-Ng Qi Xuan dipaksa bekerja keras sebelum dapat menjinakkan wakil tuan rumah, Sasikarn Piyawat-charavijit-Pornnicha Suwatnodom 21-13,19-21,21-15 dalam tempoh 48 minit.

(Rozain Faiz akan bersaing esok bagi perseorangan lelaki/FOTO Sukan IPT)

Selain itu, beregu lelaki negara, Ameer Amri Zainuddin-Mohammad Faris Zaim tidak berdepan masalah menundukkan lawan dari Singapura dengan straight set. Selain itu, wakil negara yang akan bersaing esok adalah perseorangan lelaki Rozain Faiz dan beregu campuran Kok Xian Tan-Desiree Siow.Kem badminton negara juga meraih satu pingat gangsa melalui perseorangan lelaki disebabkan lawan menarik diri dalam aksi separuh akhir.


Sukan Komanwel 2022: Aniq julang emas pertama buat Malaysia

(Aniq raih pingat emas pertama buat negara bagi acara angkat berat 55kg lelaki/FOTO REUTERS)

BIRMINGHAM, 30 Julai - Kontinjen Malaysia tidak perlu menunggu lama untuk merangkul emas pertama di sukan Komanwel Birmingham 2022.Mohamad Aniq Kasdan memastikan kem angkat berat negara mampu tersenyum apabila meraih pingat emas di National Exhibition Center (NEC) siang tadi.Ia merupakan pingat pertama yang dimenangi kontinjen negara pada temasya dwitahunan ini yang membuka tirainya secara rasmi pada 28 Julai lalu.Pada saingan kategori 55 kg itu, Aniq berjaya mengumpulkan angkatan keseluruhan sebanyak 249 kg keseluruhan.Bagi disiplin snatch, Aniq melakukan angkatan 107kg bagi percubaan pertama, namun gagal bagi angkatan kedua dan ketiga membabitkan berat 111kg.

(Meraikan pemenang di atas podium pingat emas Mohamad Aniq Kasdan, pemenang pingat perak (India) Sanket Mahadev Sargar dan pemenang pingat gangsa (Sri Lanka) Dilanka Isuru Kumara Yodage /FOTO REUTERS)

Dalam disiplin clean & jerk pula Aniq berjaya melakukan angkatan terbaik 142kg untuk memastikan emas dalam genggaman dengan rekod baharu temasya.Pingat Perak bagi kategori 55kg ini dimenangi atlet India, Sargar Sanket Mahadev manakala pingat gangsa milik wakil Sri Lanka, Yodage DIK.


Sukan AUG 2022 - 'Saya datang untuk pingat emas' - Philippa

Atlet lawan pedang negara, Philippa Jean Ong Ziyi meraih pingat emas dalam acara foil individu wanita pada temasya Sukan Universiti ASEAN (AUG) 2022 di Menara Sunee, petang tadi/FOTO FB Sukan IPT)

UBON RATCHATHANI, 30 Julai - 'Saya datang dengan satu misi untuk mendapatkan pingat emas'.Itu kesungguhan atlet lawan pedang negara, Philippa Jean Ong Ziyi, 18, yang akhirnya berjaya menewaskan wakil Thailand, Doungpattra Sasinpat, 15-10 bagi kategori Foil Individu Wanita.Pada aksi yang berlangsung Sunee Tower, pemain nombor satu negara itu mendapat saingan hebat dari Doungpattra yang juga medalists Sukan SEA Vietnam 2021.Namun sorakan pada daripada rakan sepasukan serta kontinjen yang hadir, Philippa berjaya menamatkan perlawanan dengan keputusan 15-10 sekali gus merealisasikan impiannya untuk menjulang pingat emas kali ini."Saya percaya perasaan itu lega kerana saya datang ke sini dengan satu misi sahaja iaitu untuk memenangi emas dalam acara wanita foil, saya sempat menangis sebentar tadi di padang kerana saya sangat lega."Ini merupakan pencapaian saya, jadi saya sangat gembira mengenai kemenangan hari ini," katanya dengan sebak.

(PHILIPPA (kiri) ketika beraksi menentang atlet Thailand di pentas final acara foil individu wanita di AUG 2022/FOTO Sukan IPT)

Kemenangan ini juga berjaya mengubati kekecewaan gagal menghadiahkan pingat di temasya Sukan SEA di Vietnam."Selepas ini saya akan cuba untuk bersaing dalam acara berpasukan epee dan sabre. Ini kali pertama saya bersaing bagi acara itu dan saya akan buat yang terbaik," kata pelajar Universiti Taylor itu.


Sukan AUG 2022: Atlet berkongsi cabaran dialami ketika beraksi

(Penampilan sulung Wan Muhammad Fazri Wan Zahari dalam acara larian 800 meter lelaki/FOTO Sukan IPT)

UBON RATCHATHANI (THAILAND), 30 Julai - Atlet olahraga, Savinder Kaur Jogindr Singh berkongsi keperitan dan rintangan sebelum merekodkan emas sulung peribadi di temasya berkenaan.Atlet dari Universiti Malaya itu berkata dia mengalami masalah diarea yang kritikal, sebelum memulakan saingan larian 800 meter wanita. "Namun semua masalah itu lenyap selepas melepasi garisan penamat dengan memperbaiki catatan peribadi 2 minit 8.85 saat," kongisnya.

(Savinder Kaur Jogindr Singh rekod catatan peribadi 2 minit 8.85 saat/FOTO Sukan IPT)

Lain pula kisah buat Wan Muhammad Fazri Wan Zahari yang bertanding untuk acara sama bagi kategori lelaki."Pingat emas ini menjadi pemangkin semangat kepada saya selepas kegagalan melayakkan diri ke Sukan SEA baru-baru ini, peluang ini saya gunakan sebaik mungkin," katanya kepada RTM.Wan Muhammad Fazri juga berjaya memperbaiki rekod peribadi, 1 minit 54.82 saat pada penampilan sulungnya di temasya ini.


Tze Liang nekad pamer aksi terbaik di Birmingham

SEPANG, 30 Julai - Atlet terjun lelaki negara, Ooi Tze Liang akan berusaha bagi mempamerkan aksi yang terbaik dalam temasya sukan Komanwel Birmingham.Atlet kelahiran Pulau Pinang itu menyatakan persiapan yang rapi telah dilakukan sejak empat tahun lalu memandangkan ini merupakan penyertaan terakhirnya dalam temasya berkenaan.Beliau yang kini berusia 28 tahun itu juga menyatakan temasya kali ini akan memberikan rekod yang terbaik dari komanwel sebelum ini."Saya akan bagi komitmen penuh kali ini sebab empat tahun sudah saya menunggu, rekod lepas juga tidak berapa bagus, jadi saya harap temasya kali ini lebih baik dari sebelumnya," kata ketika ditemui media di Lapangan Terbang Antarabangsa Kuala Lumpur (KLIA) sebelum berangkat ke Brimingham malam tadi.

Bulan lalu beliau hanya mampu menduduki tempat kelima dalam acara 3 meter (m) dan 10m berpasukan campuran pada Kejohanan Dunia 2022.Acara yang merupakan gabungan platform 10m dan papan anjal 3m itu menyaksikan Pandelela - Tze Liang mengumpul 350.25 mata di Arena Duna di Budapest, Hungary.


Hendrawan pamer semangat kesukanan tinggi, beri kasut kepada pemain Jamaica

BIRMINGHAM, 30 Julai- Jurulatih badminton negara Hendrawan mempamerkan semangat kesukanan tinggi apabila memberikan kasutnya kepada pemain Jamaica, Samuel Ricketts ketika saingan Sukan Komanwel Birmingham 2022, awal pagi tadi.Terdahulu, tapak kasut Ricketts yang ketika itu sedang beraksi menentang pemain perseorangan lelaki negara, Ng Tze Yong dalam aksi Kumpulan D acara berpasukan campuran terkoyak sekali gus memaksa perlawanan yang berlangsung di National Exhibition Centre itu dihentikan seketika.Ricketts kemudiannya dilihat memakai kasut sukan biasa (bukan kasut badminton) yang dipinjamkan oleh jurulatihnya daripada rakan sepasukan untuk meneruskan aksi.Tze Yong turut menawarkan kasutnya tetapi ditolak secara baik lawannya itu mungkin kerana saiznya tidak sama sebelum Hendrawan yang datang dari tempat duduk jurulatih menunjukkan saiz kasutnya kepada Ricketts dan dia bersetuju untuk memakainya bagi meneruskan aksi dalam perlawanan itu.Hendrawan kemudiannya kembali ke tempat duduk jurulatih dengan hanya memakai stokin.Dalam perlawanan itu, Tze Yong tidak berdepan masalah untuk mengatasi Samuel menerusi kemenangan straight set 21-12, 21-16.

(Hendrawan sekadar menggunakan stoking selepas memberikan kasutnya kepada pemain Jamaica Samuel Ricketts)


Boling padang: Siti Zalina tiada masalah catat dua kemenangan

BIRMINGHAM, 29 Julai- Atlet berpengalaman Siti Zalina Ahmad tidak berdepan masalah mencatat dua kemenangan mudah pada hari pertama acara boling padang Sukan Komanwel Birmingham 2022 di Victoria Park, Leamington Spa hari ini.Atlet berusia 43 tahun itu bermula cemerlang dalam aksi pertama acara perseorangan wanita selepas menewaskan lawannya Olivia Eunice Buckingham dari Kepulauan Niue 21-7.Rentak kemenangan diteruskan pada perlawanan kedua walaupun Siti Zalina pada awalnya mendapat tentangan sengit daripada Amy Pharaoh dari England sebelum menoktahkan kemenangan 21-11.Siti Zalina bakal berdepan wakil Singapura Shermeen Lim dalam aksi terakhir esok, melengkap format round robin untuk memburu slot ke suku akhir.“Alhamdulillah, hari ini sapu bersih dua perlawanan supaya esok apabila menang perlawanan ketiga, dah pasti ke suku akhir,” katanya.

(Siti Zalina cemerlang dalam aksi pertama acara perseorangan wanita menewaskan lawannya Olivia Eunice Buckingham dari Kepulauan Niue, 21-7/ BERNAMA)

Sebagai rekod, Siti Zalina muncul pemenang pingat emas acara perseorangan pada edisi di Melbourne, Australia pada 2006.Beliau juga pernah bertanding pada edisi 2002 di Manchester dan New Delhi 2010.Siti Zalina yang mengungguli acara berpasangan bersama Emma Firyana Saroji pada edisi 2018 di Gold Coast, Australia akan turun mempertahankan pingat emas dimenanginya itu pada temasya kali ini.- BERNAMA


Sukan Komanwel: Skuad terjun negara optimis bawa pulang emas

SEPANG, 30 Julai - Skuad terjun negara optimis mampu membawa pulang sekurang-kurangnya satu pingat emas dalam temasya Sukan Komanwel Birmingham 2022.Ratu terjun negara, Datuk Pandelela Rinong berkata meskipun telah membuat persiapan rapi bersama pasukan, beliau tidak memandang rendah cabaran yang bakal dihadapi dan mahu melakukan yang terbaik buat negara.

"Komanwel ini pun bukan calang-calang punya pertandingan, jadi saya pun kena usaha lagi sebab pertandingan disitu penerjun dia pun dah lain jadi mengikut saya punya pengalaman apa2 pun boleh terjadi."Jadi saya akan berikan yang terbaik dan berharap tuah berpihak kepada saya saya dan pasukan terjun negara," katanya ketika ditemui sebelum berlepas ke Birmingham di Lapangan Terbang Antarabangsa Kuala Lumpur (KLIA), semalam.Tambah Pandelela, kejayaan meraih gangsa bersama Dhabitah dalam acara 10m platform seirama di Kejohanan Dunia di Budapest, Hungary, bulan lalu menjadi tonik tambahan buat dirinya untuk menghasilkan keputusan cemerlang di Birmingham.


Malaysia raih tiga emas kategori artistik dalam Kejuaraan Pencak Silat Dunia 2022

MELAKA, 29 Julai - Malaysia merangkul tiga pingat emas menerusi Kategori Artistik pada Kejuaraan Pencak Silat Dunia 2022, yang berlangsung di Pusat Dagangan Antarabangsa Melaka (MITC).Pada malam aksi final, emas pertama Malaysia diraih menerusi gandingan Mohd Taqiyuddin Hamid dan Sazzlan Yuga, yang beraksi dalam Kelas Ganda Lelaki selepas menewaskan pasangan adik beradik dari Filipina Almohaidib E. Abad dan Alfau Jan E. Abad.Persembahan mantap yang dimulakan dengan rutin tempur tangan kosong, sebelum diikuti lawan kayu panjang dan parang itu berjaya mengutip 9.950 mata, mengatasi gandingan Filipina yang mengumpulkan 9.930 mata.“Kami bersyukur dapat mempertahankan emas dalam kategori ini dan secara jujurnya, kami boleh mengagak permainan Filipina kerana sudah beberapa kali bertemu dengan gandingan tersebut,” kata Mohd Taqiyuddin kepada media selepas perlawanan tersebut.Tambahnya, keberanian mereka mengambil risiko dengan bermain corak pantas dalam aksi parang juga memberi tuah, kerana penyertaan mereka boleh dibatalkan secara automatik jika parang patah atau terluka ketika beraksi.Sementara itu, aksi Regu Lelaki juga tidak menghampakan apabila pingat emas menjadi milik Muhammad Syafiq Ibrahim, Nashrul Edam Mohd Asri dan Luqman Laji, setelah menewaskan gandingan Indonesia yang dibarisi Anggi Faisal Mubarok, Asep Yuldan Sani dan Rano Slamet Nugraha.Seorang lagi pesilat negara Merrywati Manuil, juga menyumbangkan emas dalam Kategori Solo Kreatif Wanita selepas menewaskan Puspa Arumsari dari Indonesia.

(Pesilat wanita negara, Merrywati Manuil/ BERNAMA)

Namun Puspa Arumsari kemudiannya menebus kekecewaannya selepas memenangi emas bagi kategori Tunggal Wanita dengan mengatasi pesilat negara Nur Shafiqah Hamzah.Edisi kejuaraan ke-19 yang berlangsung selama enam hari sehingga Ahad ini disertai lebih 500 peserta dari 40 negara termasuk Indonesia, Thailand, Filipina, Kanada, Vietnam dan Malaysia selaku tuan rumah.- BERNAMA


Piala Raja Thailand: Beregu lelaki negara mara ke final

BANGKOK, 29 Julai - Skuad sepak takraw lelaki kebangsaan menempah tiket ke final acara beregu selepas menewaskan Indonesia di Kejohanan Sepak Takraw Dunia Piala Raja Thailand ke-35 malam ini.Pada aksi separuh akhir, gandingan Noraizat Nordin dan Aidil Aiman Azwawi serta Muhammad Afifuddin Mohd Razali mencatat kemenangan 21-11, 18-21, 21-17.Beregu negara bermula baik apabila mengungguli set pertama dengan 21-11 sebelum pasangan Indonesia bangkit memberi tentangan sengit mengikat kedudukan 18-18 sebelum menang set kedua 21-18.Pada set penentuan, Noraizat dan Aidil memperbaiki corak permainan untuk menoktahkan kemenangan 21-17.Gandingan negara akan berdepan Laos di pentas final pada Ahad.Jurulatih kebangsaan Mohd Rashidi Nordin berpuas hati dengan corak permainan anak buah walaupun mendapat tentangan sengit dari pasukan Indonesia. “Prestasi pemain-pemain Malaysia telah menunjukkan sedikit penurunan pada penghujung perlawanan… mereka seolah-olah  tidak  yakin. Namun, mereka bertahan dan berjaya mencatatkan kemenangan,” katanya.Kemenangan skuad negara hari ini, membalas dendam kekalahan tipis pada final Sukan SEA ke-31 di Hanoi, Vietnam pada Mei lepas.Bagaimanapun, nasib berbeza buat kem wanita negara yang dibarisi Siti Norzubaidah Che Ab Wahab dan Nur Fatihah Sharudin serta Kamisah Khamis.Gandingan negara terkandas di separuh akhir apabila tewas kepada pasangan Indonesia 21-14, 21-12. -BERNAMA

(Kamisah Khamis (kiri) dan Siti Nor Zubaidah Che Wahab kandas dalam separuh akhir beregu wanita)


Sukan AUG 2022: Skuad olahraga raih tiga emas dalam acara padang

(Atlet Mohamad Ezlan Dahalan raih pingat emas (kanan) dan Maslan Mosrin (kiri) raih pingat Perak dalam acara lompat tinggi/FOTO Sukan IPT)

UBON RATCHATHANI (Thailand), 29 Julai - Skuad Olahraga terus menuai pungutan pingat emas dengan acara padang menjadi lubuk dengan tiga pingat emas berharga di temasya Sukan Universiti ASEAN (AUG) 2022.

Pingat emas pertama diraih menerusi Sadat Marzuqi Ajisan (baling tukul besi lelaki) dengan merekodkan balingan emas sejauh 56 meter dan Mohamad Ezlan Dahalan dalam acara lompat tinggi lelaki.

Lompatan Ezlan Dahalan berjaya mengangkat atlet dari Universiti Malaysia Sabah (UMS) itu dengan kalungan pingat emas selepas mencatat 2.10 meter.

Lebih manis, rakan sepasukannya Maslan Mosrin turut meraih pingat Perak bagi acara yang sama dengan ketinggian 2.10 m sekali gus menamatkan saingan di kedudukan kedua.

(Luqman Hakim Ramlan merekodkan lompatan sejauh 7.31 meter/FOTO Sukan IPT)

Manakala dalam acara lompat jauh menerusi Luqman Hakim Ramlan yang merekodkan lompatannya sejauh 7.31 meter sudah cukup untuk menghadiahkan emas buat skuad olahraga.

Secara keseluruhan untuk hari ketiga, skuad olahraga berjaya menuai 3 pingat emas, 6 perak dan 1 gangsa disumbangkan menerusi acara balapan dan padang.

Selepas selesai saingan hari ketiga hari ini, kontinjen negara kini sudah mengumpul 16 emas, 22 perak dan 12 gangsa.


AUG 2022: Skuad olahraga negara berjaya capai sasaran 6 pingat emas

(Larian padu atlet Universiti Malaya, Savinder Kaur Jogindr Singh dengan kepantasan 2 minit 8.85 saat berjaya meninggalkan pencabar dari Vietnam, Thi Ngan Bui KPT)

UBON RATCHATHANI, 29 Julai - Sukan olahraga menghadiahkan tiga butir lagi pingat emas buat kontinjen negara dalam temasya Sukan Universiti ASEAN (AUG) 2022 di Stadium Universiti Sisaket Rajabhat.Dengan pencapaian itu, skuad olahraga negara telah meraih 8 pingat emas sekali gus melepasi sasaran 6 pingat yang ditetapkan. Tiga emas berkenaan diperoleh menerusi acara 800 meter lelaki dan wanita serta larian 3,000 meter berhalangan. Larian padu atlet Universiti Malaya, Savinder Kaur Jogindr Singh dengan kepantasan 2 minit 8.85 saat berjaya meninggalkan pencabar dari Vietnam, Thi Ngan Bui di tempat kedua dan wakil Indonesia ketiga.Ia emas pertama buat Savinder selepas membuat penampilan kali kedua di temasya ini. Dalam acara lelaki pula, Wan Muhammad Fazri Wan Zahari memastikan skuad olahraga menambah pingat dengan catatan terpantas, 1 minit 54.82 saat.

(Wan Muhammad Fazri Wan Zahari memastikan skuad olahraga menambah pingat dengan catatan terpantas, 1 minit 54.82 saat/)

Meskipun diasak hebat wakil Indonesia dan Thailand, Fazri kekal tenang untuk memastikan emas milik negara. Manakala Daren James Nair Rodney James berjaya menceriakan kem negara dengan emas ketiga selepas terlebih dahulu melepasi garisan penamat dengan catatan masa 9 minit 43.02 saat. Atlet Newton International College itu tidak menyangka penyertaan pertamanya di Sukan Universiti ASEAN diserikan dengan kejayaan meraih emas untuk kontinjen negara."Saya tidak jangka emas ini memandangkan lawan saya adalah atlet Sukan SEA dan juga saya pertama kali mewakili Malaysia. Rasa satu penghormatan mewakili Malaysia, semua hasil usaha saya terutamanya jurulatih Arul Thevar berasal dari Semenyih, pengorbanan dia tidak sia-sia" kata Daren ketika ditemui RTM di lokasi kejohanan. Selepas ini Daren akan beraksi dalam acara larian 5,000 meter.


Sukan Komanwel: 'Brummies' alu-alukan kehadiran 6,500 atlet dalam acara penuh warna-warni

BIRMINGHAM, 29 Julai- Sukan Komanwel Birmingham 2022, kini bermula dengan rasminya selepas acara perasmian penuh gilang-gemilang berlangsung di hadapan 30,000 penonton di Stadium Alexander, Perry Barr di sini.Acara pembukaan yang menerima sentuhan Martin Green yang bereputasi antarabangsa sebagai ketua acara Sukan Olimpik London 2012, selain Steven Knight iaitu pencipta dan penulis siri televisyen yang terkenal ‘Peaky Blinders’, telah memaparkan ‘DNA’ Birmingham dan West Midlands.Memaparkan bandar raya yang penuh dengan kepelbagaian dan sejarah, pertunjukan yang penuh bertenaga telah dibahagikan kepada beberapa babak iaitu ‘Call to Gather’, ‘Everything to Everybody’, ‘Hear My Voice’ dan ‘Raging Bull’, dengan pertunjukan lampu yang hebat dan bunga api menakjubkan, yang memenuhi setiap saat di sepanjang acara dua jam setengah yang penuh magis.Pertunjukan berpaksikan sekitar cerita mengenai Stella, yang dilakonkan oleh Lorell Boyce dan ‘The Dreamers’ satu kumpulan atlet muda dari sekitar negara-negara Komanwel yang meneroka Birmingham pada waktu lalu dan sekarang.Sejurus selepas itu, penganjur memberi penghormatan kepada Ratu Elizabeth II yang meraikan Jubli Platinumnya menandakan sambutan ke-70 tahun pemerintahannya, dengan berkongsi kisah keghairahan dan komitmen baginda terhadap Komanwel, bermula dengan ucapan Komanwel pertamanya sebagai seorang puteri raja muda.Ia diikuti dengan kemunculan boneka gergasi yang mewakili tokoh sastera, pemuzik, dan saintis terkenal dalam sejarah, termasuk penampilan istimewa dari ikon 'senyap'  di seluruh dunia, Charlie Chaplin.Sejurus sebelum 'Hear My Voice', yang mengiktiraf kehadiran ke Birmingham serta wira yang tidak didendang dalam pandemik COVID-19, babak itu bermula dengan aktivis pendidikan wanita Pakistan dan pemenang Hadiah Keamanan Nobel 2014 Malala Yousafzai, membuat penampilan istimewa dengan menyampaikan ucapan penuh bertenaga, berkongsi harapannya terhadap penyertaan wanita dalam segenap masyarakat.

(Kontinjen Malaysia diwakili oleh 162 orang membabitkan 104 atlet, 44 pegawai dan 13 kakitangan, dengan sasaran membawa pulang enam pingat emas/FOTO BERNAMA)

Penonton kemudiannya mengalu-alukan kehadiran atlet dan pegawai, dengan tepukan gemuruh dan sorakan yang meriah, ketika mereka berarak ke dalam stadium, dengan Australia menjadi pasukan pertama masuk mengelilingi stadium, manakala Malaysia menjadi pasukan ke-42.Kontinjen Malaysia, diketuai pemain skuasy wanita Aifa Azman dan atlet powerlifting Bonnie Bunyau Gustin sebagai pembawa bendera, mengetuai 38 atlet dan pegawai termasuk chef de mission (CDM) Datuk Shahrul Zaman Yahya dan timbalannya Gerard Monteiro.Kesemua ‘wira' Malaysia berbaju Melayu berbutang lima berwarna putih dan kebaya moden pendek, menampilkan bunga kebangsaan bunga raya, yang diberi nafas baharu dengan abstrak batik lukisan tangan pereka tempatan.Atlet terjun terbaik England Tom Daley merupakan antara atlet yang diberikan penghormatan untuk membawa baton, sebelum diserahkan kepada atlet berasal dari Birmingham yang merupakan bekas atlet heptatlon Denise Lewis.Lewis kemudiannya menyerahkan baton yang mengandungi mesej daripada Ratu, kepada Prince of Wales Putera Charles, yang kemudiannya mengistiharkan pembukaan Sukan Komanwel edisi ke-22.Ikonik muzik British Duran Duran melengkapkan majlis pembukaan yang mengagumkan dengan persembahan dua lagu terbaik mereka - ‘Tonight United’ dan ‘Ordinary World’ - pada ketika pertunjukan bunga api mewarnai langit Birmingham.Kira-kira 6,500 atlet daripada 72 negara dan wilayah mengambil bahagian pada Sukan Komanwel Birmingham 2022 yang akan berlangsung sehingga 8 Ogos.


Sukan AUG: Skuad karate 'mengaum' di bumi Siam, lepasi empat pingat emas

(Skuad karate negara membawa pulang tiga lagi pingat emas pada Khamis di temasya Sukan Universiti ASEAN (AUG) 2022/FOTO Sukan IPT)

UBON RATCHATHANI (Thailand), 29 Julai - Skuad karate menjadi pasukan pertama yang telah melepasi sasaran yang ditetapkan di temasya Sukan Universiti ASEAN (AUG) 2022 apabila membawa pulang tiga lagi pingat emas, semalam.Hasrat bagi menepati sasaran empat emas buat kem karate itu dilunaskan Siti Nur Azwani Nor Azli dalam acara kumite individu wanita bawah 68 kilogram (kg) pada aksi berlangsung di kampus Ban Yang Noi.Kilauan emas pertama hadir menerusi Sureeya Sankar bagi acara kumiye individu lelaki bawah 67 kilogram (kg).Atlet dari Universiti Pertahanan Nasional Malaysia (UPNM) itu mudah menundukkan lawan dari Indonesia, Nur Halim Arlendi.

(Emas keenam diraih selepas A. Denishroy memenangi acara kumite individu lelaki bawah 84kg/FOTO Sukan IPT)

Negara turut mengutip pingat emas keenam bagi acara kumite individu lelaki bawah 84 kg selepas A. Deniseoy menundukkan wakil tuan rumah, Pirunporn Chumpootong. Selepas cemerlang dengan tiga pingat emas pada hari pertama daripada kem karate, skuad negara menambah lagi 3 pingat emas pada hari berikutnya menjadikan keseluruhan enam pingat emas diraih skuad karate.


Alisson dan Jota terlepas aksi bertemu Manchester City

LONDON, 29 Julai- Penjaga gawang Liverpool, Alisson Becker dan penyerangnya, Diogo Jota dilaporkan tidak turun beraksi dalam perlawanan Perisai Komuniti menentang Manchester City, esok.Alisson mengalami masalah di bahagian abdomen sepanjang latihan pra-musim, manakala penyerang Portugal, Jota bergelut dengan kecederaan paha.Pengendali skuad The Reds, Jurgen Klopp mengesahkan kedua-dua pemain itu tidak akan beraksi untuk perlawanan pembuka tirai liga tertinggi Inggeris itu di Stadium King Power.Alisson sudah mula menjalani latihan, tetapi pemain Brazil itu mensasarkan untuk beraksi pada perlawanan pembukaan Liga Perdana Inggeris menentang Fulham pada 6 Ogos.Jota terpaksa berehat lebih lama dan tidak bersama skuad di kem latihan di Austria minggu ini."Ali berlatih hari ini, jadi dia akan sedia diturunkan untuk bertemu Fulham, bukan untuk hujung minggu ini."Diogo tidak bersama kami sekarang jadi bagaimana dia mahu bermain? Malangnya ia akan mengambil sedikit masa," kata Klopp.Susulan kempen bermula awal pada tahun ini, Klopp mengakui tidak mempunyai masa yang cukup untuk melakukan persiapan sepenuhnya.Tambahnya, Liverpool akan bermain satu lagi perlawanan persahabatan menentang Strasbourg selepas perlawanan Perisai Komuniti bagi membantu meningkatkan persediaan pasukan.Juara bertahan Piala FA dan Piala Liga itu juga akan mengadakan satu lagi aksi pemanas badan selepas kempen Liga Perdana Inggeris bermula di Fulham. - AFP


Liga Super 2022: Disiplin tinggi bantu Tok Gajah 'lanyak' Red Giants 2-0

(Sri Pahang FC menentang Selangor pada aksi Liga Super di Stadium Darul Makmur malam tadi/FOTO FB Sri Pahang FC)

KUANTAN, 28 Julai - Disiplin tinggi dan aksi bertahan dengan baik, menjadi kunci kejayaan Sri Pahang FC membenam Selangor FC 2-0 pada saingan Liga Super di Stadium Darul Makmur, malam tadi.Kemenangan itu sekali gus mengakhiri kemarau kemenangan skuad Tok Gajah selepas lima perlawanan terakhir.Pada perlawanan itu, dua gol Tok Gajah dijaringkan pada separuh masa pertama menerusi pemain import Steven Rodriguez pada minit ke-34 dan Abdul Malik Mat Ariff selang lima minit kemudian. Ketua Jurulatih sementara, Dollah Salleh berkata, kemenangan itu bukan sahaja memberi kelegaan kepada dirinya, malah paling utama, ia diharap mampu menyuntik semangat baharu anak buahnya bagi menghadapi baki saingan.

Sementara itu, pengendali Selangor FC, Michael Feichtenbeiner menjelaskan keputusan perlawanan mungkin berbeza jika anak buahnya mampu menterjemahkan semua peluang yang diperoleh kepada jaringan gol.Kekalahan itu menyebabkan The Red Giants kekal di tangga keenam dengan 16 mata manakala Pahang naik ke tangga ke-9 dengan 11 mata.


Liga Premier 2022: Kesilapan sama undang padah buat KUFC

KOTA BHARU, 28 Julai - Kesilapan sama yang dilakukan barisan pertahanan menjadi faktor Kelantan United (KUFC) terpaksa berpuas hati terikat 1 sama dengan Skuad Projek FAM-MSN pada aksi Liga Premier di Stadium Sultan Muhammad Keempat, semalam.Ketua Jurulatihnya, Syamsul Saad berkata, faktor itu menjadi kegusaran pasukannya yang dalam misi merebut slot ke saingan Liga Super musim depan.Pada aksi tersebut, gawang KUFC dibolosi pada minit ke-6 menerusi gol sendiri pertahanan import dari Jepun, Shuhei Fukai."Kami bermain seri, tetapi keseluruhan pasukan kena akui bahawa dengan sasaran sebelum perlawanan, kami tewas pada aksi kali ini."Gol yang kami lepaskan sangat mudah dan sebenarnya boleh dielakkan. Ini yang menjadi penyebab dan telah membunuh semangat pemain," kata Syamsul pada sidang media selepas perlawanan.

(Kelantan United FC bermain dalam tekanan pada aksi Liga Premier 2022 semalam/FOTO FB KUFC)

Namun, mereka berjaya menyamakan kedudukan hasil jaringan penyerang Muhammad Haziq Mohd Sobri pada minit ke-52.Menurut Syamsul, anak buahnya kerap melakukan kesilapan sama iaitu melepaskan gol mudah seperti ketika bertemu Perak, PDRM dan UiTM sebelum ini. Bagaimanapun, jurulatih kelahiran Perak itu berharap pemainnya bangkit dan mencari jalan mengatasi kesilapan tersebut pada baki saingan musim ini, jika mahu memenangi slot ke Liga Super 2023.KUFC kini berada di kedudukan keenam dengan 17 mata hasil daripada empat kemenangan, lima seri dan tiga kekalahan.


AUG 2022: Kem badminton negara sapu bersih dua pingat emas acara berpasukan

(Skuad badminton negara meraikan kemenangan selepas perlawanan badminton di Universiti Ubon, Ratchathani Rajabhat/FOTO KPT)

UBON RATCHATHANI, 28 Julai - Skuad badminton negara menyapu bersih dua emas acara berpasukan selepas menundukkan lawan dari Indonesia pada Sukan Universiti ASEAN (AUG) 2022 di Thailand hari ini.Skuad lelaki berjaya memperbaiki rekod edisi 2018 dengan meraih emas selepas menang 3-0.Manakala skuad wanita berjaya mempertahankan pingat emas yang dimenangi pada tahun 2018 dalam keadaan sengit dengan keputusan 3-2.Pada aksi final yang berlangsung di Universiti Ubon, Ratchathani Rajabhat, prestasi perseorangan lelaki negara mempamerkan aksi memberangsangkan apabila menang straight set menewaskan lawan masing-masing. Ng Jun Yan terlebih dahulu menghadiahkan mata buat negara mudah menundukkan Ferbrianshah Muhammad 21-14,21-4.Momentum kemenangan diteruskan oleh satu lagi perseorangan negara, Tan Chuan She, menang 21-18,21-10 keatas ke atas Ferary Muhammad Rafi. Sekali gus menjadikan kedudukan 2-0.Faiz Rozain pula meraih kemenangan mudah selepas lawannya, Mohamad Nendi Novatino menarik diri menutup perlawanan dengan 21-16, 11-1.Datuk Rashid Sidek yang ditemui media selepas acara berlangsung mengakui terkejut dengan keputusan berkenaan memandangkan acara badminton berpasukan sedikit surat untuk meraih pingat emas"Kita memang tak sangka pun boleh menang tiga perseorangan sebab salah seorang daripada pemain kita mengalami kecederaan dan pihak lawan pun ada juga cedera, jadi ini merupakan satu tuah buat kita untuk menang pada hari ini," kata Ketua jurulatih skuad badminton AUG negara, Datuk Rashid Sidek di sini.

Keputusan ini sekaligus melegakan skuad badminton laluan untuk mencapai sasaran tiga pingat emas lebih mudah. Sementara itu, skuad badminton wanita negara tidak diberikan laluan mudah oleh pihak lawan dari Indonesia.Dua perseorangan wanita negara Lim Jing Ning dan Saranya gagal menyumbang mata, pemain ketiga, Yap Rui Chen berjaya merapatkan kedudukan menjadi 1-2.Kebangkitan negara bermula pada aksi beregu wanita, Derisee Siow Hao Shah - Ng Qi Yuan menewaskan Dhia Ulhaq - Jovita Elizabeth menjadikan kedudukan 2-2.Sorakan padu rakan sepasukan pada aksi beregu wanita kedua Yap Rui Chen - Teoh Lexuan menjadi pembakar semangat.Duo berkenaan menang straight set 21-18,21-13 menewaskan Sri Fatmawati dan Winata Aurum Oktavia.Fokus skuad badminton selepas ini acara perseorangan dan beregu lelaki dan juga beregu wanita.


Skuad badminton raih emas pertama di bumi Siam

UBON RATCHATHANI, 28 Julai - Skuad badminton lelaki negara berjaya memperbaiki rekod edisi 2018 dengan meraih pingat emas bagi acara badminton lelaki berpasukan bagi aksi Sukan Universiti Asean (AUG). Skuad kendalian Datuk Rashid Sidek berjaya menewaskan pasukan Indonesia dengan keputusan 3-0 di Universiti Ubon, Ratchathani Rajabhat. Prestasi perseorangan lelaki negara mempamerkan aksi memberangsangkan apabila menang straight set menewaskan lawan masing-masing.

Ng Jun Yan terlebih dahulu menghadiahkan mata buat negara mudah menundukkan Ferbrianshah Muhammad 21-14,21-4.Momentum kemenangan diteruskan oleh satu lagi perseorangan negara, Tan Chuan She, menang 21-18,21-10 ke atas Ferary Muhammad Rafi. Sekaligus menjadikan kedudukan 2-0 meletakkan skuad negara dihadapan. Faiz Rozain pula meraih kemenangan mudah selepas lawannya, Mohamad Nendi Novatino menarik diri menutup perlawanan dengan 21-16, 11-1.


AUG 2022: Kontinjen negara terus berjuang, sasar pingat emas

UBON RATCHATHANI, 28 Julai - Sukan renang, olahraga, badminton dan karate antara sukan yang menawarkan pingat pada hari ketiga temasya Sukan Universiti Asean (AUG) ke-20 di Ubon Ratchathani, Thailand.Skuad renang negara seharusnya memperbaiki pencapaian selepas dua hari kurang menyerlah dengan hanya dua pingat emas diperoleh.Sukan renang yang berlangsung di Kampus Ban Yang Noi menawarkan 11 pingat dan seharusnya tiga pingat mampu dicapai oleh skuad negara dengan saingan sukan renang berbaki tiga hari lagi.Sukan karate hari ini menawarkan lapan pingat emas bagi acara kumite dan skuad negara kini telah memiliki tiga pingat emas dengan berbaki satu pingat sebelum sasaran empat pingat yang ditetapkan Kementerian Pengajian Tinggi (KPT) tercapai.

(Skuad karate negara memburu satu lagi pingat emas bagi melengkapkan sasaran empat pingat emas di temasya Sukan Universiti Asean (AUG) ke-20)

Sukan olahraga turut menawarkan sembilan pingat emas dengan tumpuan pastinya terarah kepada acara lontar peluru dan cakera yang diwakili Sadat Marzuki dan Queenie Kung.Kontinjen Malaysia ke AUG 2022 berdepan tugas mencabar bagi mengulangi pencapaian 37 pingat emas pada edisi empat tahun lepas.Sebanyak 275 atlet universiti negara menyertai 19 daripada 23 jenis sukan pada temasya berkenaan kini turun dengan misi merealisasikan sasaran awal iaitu 35 pingat emas ditetapkan KPT.Sasaran itu diletakkan berikutan beberapa atlet pernah beraksi di peringkat tertinggi selain mampu dijadikan prospek pingat emas terpaksa dilepaskan bagi memberi tumpuan kepada Sukan Komanwel Birmingham 2022 serta Kejuaraan Pencak Silat Dunia 2022 di Melaka yang berlangsung serentak.


Dua jurulatih gimrama negara disekat ke England?

BIRMINGHAM, 28 Julai - Status kelulusan visa dua jurulatih gimrama negara yang merupakan warganegara Rusia ke Sukan Komanwel Birmingham 2022, di sini, kini menjadi tanda tanya.Tanpa menyebut nama jurulatih terlibat, Menteri Belia dan Sukan Datuk Seri Ahmad Faizal Azumu berkata kedua-dua mereka bakal terkena tempias susulan sekatan kemasukan dilaksanakan kerajaan United Kingdom (UK) ke atas warga Rusia.“Pihak pengurusan kontinjen Malaysia telah memenuhi semua proses pendaftaran sebagaimana ketetapan penganjur malah telah mengemukakan surat rayuan kepada presiden CGF (Persekutuan Sukan Komanwel) bagi membantu mempercepatkan kelulusan visa tersebut.“Namun, maklum balas yang diterima daripada pihak CGF berhubung status visa bagi kedua-dua jurulatih gimrama negara memaklumkan bahawa mereka juga masih menunggu keputusan UK Visas and Immigration,” katanya kepada pemberita di sini, semalam.Ahmad Faizal berkata demikian usai sesi perjumpaan bersama kem ragbi tujuh sebelah, judo dan triatlon negara di perkampungan sukan di University of Warwick, kira-kira setengah jam perjalanan dari pusat bandar, di sini.

(Temasya Sukan Komanwel 2022 membuka tirainya secara rasmi hari ini tepat 7 malam waktu tempatan atau awal pagi esok waktu Malaysia (Jumaat) dengan majlis pembukaan diadakan di Stadium Alexander/FOTO BERNAMA)

Katanya, menurut makluman daripada pihak CGF, sekatan itu juga melibatkan semua warga Rusia yang mewakili negara lain pada temasya empat tahun sekali itu.Justeru, beliau berkata sekiranya rayuan berkenaan tidak berjaya, maka Setiausaha Kehormat Persekutuan Gimnastik Malaysia Afrita Ariany Nasril serta jurulatih tempatan Lim Win Chean akan diterbangkan ke Birmingham, esok untuk menguruskan pasukan gimrama negara sepanjang temasya berlangsung.Ahmad Faizal memaklumkan kontinjen negara dianggotai Koi Sie Yan, Ng Joe Ee dan Izzah Amzan turut dijadual berlepas esok dari Minsk, Belarus, setelah menjalani latihan intensif di sana.Skuad gimrama kebangsaan akan mula beraksi pada 4 Ogos di Arena Birmingham.Dalam pada itu, beliau yakin cuaca dingin di sini tidak akan menjejaskan persembahan 104 atlet yang berjuang  membawa cabaran negara dalam temasya yang dibuka secara rasmi bermula 7 malam ini (2 pagi Jumaat waktu Malaysia).Sementara itu, Ahmad Faizal yang menghadiri Mesyuarat Menteri-Menteri Sukan Komanwel ke-10 di sini, semalam memberitahu Malaysia telah menyatakan inisiatif yang diambil kerajaan seiring dengan hasrat Matlamat Pembangunan Lestari (SDG).Tambahnya, antara inisiatif dibawa ke mesyuarat tersebut adalah pelancaran Pelan Tindakan Wanita dalam Sukan dengan peruntukan berjumlah RM10 juta, penganjuran Liga Esports Para serta penyediaan Visi Sukan Negara 2030 bagi memacu pembangunan sukan negara untuk tempoh 10 tahun akan datang. - BERNAMA


Bolehkah Shah Firdaus menyinar?

BIRMINGHAM, 28 Julai- Memandangkan jaguh berbasikal trek negara, Datuk Mohd Azizulhasni Awang tidak menyertai Sukan Komanwel Birmingham 2022, tumpuan kini sudah pasti terarah kepada Muhammad Shah Firdaus Sahrom untuk menyinar di England.Walaupun temasya itu memberi peluang besar kepada Shah Firdaus untuk melarikan diri daripada bayangan Azizulhasni terutamanya dalam acara keirin lelaki, beliau bagaimanapun perlu lebih berhati-hati terhadap enam pelumba basikal lain kerana ia boleh memberi ancaman hebat kepada pelumba Malaysia dalam acara yang berlangsung di Lee Valley Velopark, London.Azizulhasni sebelum ini menarik diri daripada temasya empat tahun sekali itu kerana masih menjalani pemulihan selepas menjalani pembedahan jantung terbuka pada April lepas.Jurulatih negara, John Beasley berkata seorang daripada pelumba itu ialah Jack Carlin dari England yang telah merempuh Shah Firdaus dalam pusingan kedua, saringan pertama acara keirin di Sukan Olimpik Tokyo 2020 yang menyaksikan pelumba negara itu dikejarkan ke Hospital Universiti Juntendo di Shizuoka, tahun lepas.“Selain Carlin, pesaing lain Shah Firdaus terdiri daripada dua pelumba Australia, Mathew Glaetzer, yang juga bekas juara pecut dunia dan Mathew Richardson serta Nicholas Paul dari Trinidad dan Tobago, juara Piala Dunia Berbasikal Trek Kesatuan Berbasikal Antarabangsa (UCI) di Cali, Colombia, baru-baru ini,” katanya kepada Bernama. Selain itu, beliau berkata dua pelumba New Zealand - Sam Webster, yang merupakan juara pecut Sukan Komanwel dan seorang lagi pelumba keirin yang tidak kurang hebatnya, Sam Dakin - juga perlu diberi perhatian dalam temasya itu.Dalam pada itu, jurulatih yang berasal dari Australia tersebut telah mencabar anak buahnya untuk mencatat rekod peribadi yang lebih rendah dalam acara yang mereka sertai dan berharap mereka dapat melakar keputusan yang baik semasa berlumba di bawah tekanan di sana.

Skuad berbasikal kebangsaan ke Birmingham terdiri daripada tiga atlet lelaki dan tiga wanita, gabungan pelumba berpengalaman dan baharu.Pelumba basikal lelaki ialah Shah Firdaus, Muhammad Fadhil Mohd Zonis dan Muhammad Ridwan Sahrom manakala wanita pula ialah Anis Amira Rosidi, Nurul Aliana Syafika Azizan dan bakat muda Nurul Izzah Izzati Mohd Asri.Temasya 12 hari itu akan bermula secara rasmi pada pukul 7.00 malam ini (2.00 pagi Jumaat waktu Malaysia) yang berlangsung sehingga 8 Ogos. -BERNAMA


AUG 2022: Gelaran Ratu Pecut milik Azreen Nabila

UBON RATCHATHANI, 27 Julai- Skuad olahraga mahasiswa negara berjaya menambah pungutan pingat temasya AUG 2022 dengan meraih dua emas, enam perak dan 1 gangsa pada aksi yang berlangsung di Stadium Sisaket Sport Authority of Thailand. Pada acara reben biru 100 meter wanita, catatan larian 11.88 saat menobatkan Azreen Nabila Alias selaku ratu pecut AUG dengan pingat emas. Lebih manis rakan senegara, Nor Sarah Adi meraih perak dengan catatan masa 11.97 saat, sementara gangsa milik wakil tuan rumah Thailand.

Bagi acara padang, lontaran kedua Kamal Farhan Abdul Kamal sejauh 16.47 meter melayakkan beliau meraih pingat emas lontar peluru. Catatan berkenaan yang turut memperbaiki rekod peribadinya itu berjaya meninggalkan dua wakil tuan rumah yang meraih perak dan gangsa. Sementara itu, Malaysia turut menambah kutipan pingat perak melalui Nurul Hidayah Lukman acara baling tukul besi, Mohamad Amirul Arif Mohd Azri acara 1,500 meter, Teoh Kim Chyi (400m), Muhammad Firdaus Mohamad Zemi (400m) dan R. Kirthana (lompat kijang).Selain itu, satu pingat gangsa turut diraih menerusi Savinder Kaur Joginder Singh dalam acara 1,500 meter.

(Kamal Farhan Abdul Kamal mencatat lontaran sejauh 16.47 meteruntuk raih emas acara lontar peluru)


Pahang Ocean Paddle International Challenge Malaysia 2022 tarik 500 penyertaan termasuk dari luar negara

KUANTAN, 27 Julai- Pahang bakal menjadi tumpuan dunia apabila sukan bertaraf antarabangsa iaitu Pahang Ocean Paddle International Challenge Malaysia 2022 akan diadakan September ini di negeri itu.  Perlumbaan kanu terbesar yang pertama diadakan di rantau Asia Tenggara itu melibatkan kira-kira seramai 500 peserta termasuk 100 peserta dari luar negara. Pengerusi Jawatankuasa Pelancongan, Kebudayaan, Alam Sekitar, Perladangan Dan Komoditi Negeri, Datuk Seri Mohd Sharkar Shamsuddin berkata, ia juga merupakan kesinambungan Kerajaan Negeri untuk mempromosikan kempen pelancongan “This is Pahang Unlimited”.   “Standard perlumbaan yang kita buat diiktiraf di peringkat antarabangsa dan ini merupakan pertama sekali dibuat di rantau ini."Di Asia Tenggara ini merupakan perlumbaan yang terbesarrlah yang pernah dilaksanakan,”kata Sharkar. Tambahnya, perlumbaan kanu tersebut turut dilihat sebagai serampang dua mata untuk mempromosikan pantai sejauh 290 kilometer yang terdapat di Pahang membabitkan lima lokasi pantai popular bakal menjadi venue utama iaitu Pantai Hiburan, Kuala Rompin, Pantai Legenda, Pekan, Pantai Cherating, Pantai Balok sebelum berakhir di Teluk Cempedak, Kuantan.  Beliau berkata demikian selepas merasmikan majlis pelancaran Pahang Ocean Paddle International Challenge Malaysia 2022 di Menara Kuantan, Kuantan Pahang.  Dalam pada itu, pihak penganjur bakal menyiarkan secara langsung perlumbaan yang akan diadakan itu, menerusi saluran sosial media untuk tontonan seluruh dunia.  Antara negara terlibat, New Zealand, Jepun, Portugal, Thailand dan juga Singapura.

(Pengerusi Jawatankuasa Pelancongan, Kebudayaan, Alam Sekitar, Perladangan Dan Komoditi Negeri, Datuk Seri Mohd Sharkar Shamsuddin)


AUG 2022: Karate hadiahkan 3 emas, 2 perak, 1 gangsa

UBON RATCHATHANI, 27 Julai- Skuad Karate menghadiahkan tiga pingat emas buat kontijen negara di temasya Sukan Universiti ASEAN (AUG) 2022.Ketiga-tiga emas dikutip menerusi Karate Kata Berpasukan Lelaki, Karate Kumite Individu Wanita bawah 50 kg dan Karate Kumite Individu Wanita bawah 55 kg.Emas pertama disumbang oleh trio Kojiro Yong, Dennis Lim, Chan Zhen Song meraih pungutan mata tertinggi selepas mempamerkan aksi mengagumkan. Selain itu, C. Shahmalarani menghadiahkan emas kedua selepas menundukkan wakil dari Loas bagi acara Karate Kumite Individu Wanita bawah 50 kg. Bagi acara Karate Kumite Individu Wanita bawah 55 kg pingat emas dan perak menjadi milik Malaysia selepas aksi penentuan pingat antara P. Madhuri dan G. DharishiniNamun emas menjadi milik P. Madhuri yang unggul dari segi perlawanan dan pengalaman. Skuad Karate turut berjaya meraih satu pingat perak menerusi Madeline Wong menerusi acara Karate Kata Individu Wanita. Kojiro Yong turut meraih gangsa menerusi acara Karate Kata Individu.

(Aksi penentuan pingat emas antara P. Madhuri dan G. Dharishini)

Sementara itu, di kolam renang Jalur gemilang sekali lagi berkibar di Kampus Ban Yang Noi selepas skuad renang negara meraih satu lagi pingat emas. Pingat berkenaan hadir menerusi acara 200 meter kuak kupu-kupu wanita.Ong Yong Qi memastikan skuad renang tidak pulang hampa apabila menewaskan pencabar dari Indonesia, Karina Adinda dengan catatan masa 2 minit 18.45 minit.Perak milik Indonesia manakala tuan rumah puas hati dengan pingat gangsa.Selain itu, skuad renang turut menambah pingat perak menerusi acara 200 meter gaya bebas disumbangkan Welson Sim serta acara 4 x100 meter gaya bebas lelaki dan wanita. Dua gangsa turut direkodkan Terence Ng Shin dan Low Zheng Yong.

(Ong Yong Qi raih emas acara 200 meter kuak kupu-kupu wanita)


Melaka United menang 4-1, bakar semangat untuk terus aksi cemerlang

MELAKA, 27 Julai - Pemain Melaka United dituntut meneruskan aksi cemerlang pada perlawanan seterusnya selepas mencatatkan kemenangan besar 4-1 membenam Penang FC dalam saingan Liga Super di Stadium Hang Jebat, Krubong malam tadi.Pemangku ketua jurulatih Melaka United Mohd Asri Ninggal berkata pujian seharusnya diberikan kepada para pemainnya yang menunjukkan semangat sebagai sepasukan ketika bertahan dan menyerang selain kekal fokus hingga minit terakhir permainan.

(Pemain Penang FC (tengah berbaju kuning) cuba berebut bola dengan pemain Melaka United (kiri dan kanan berbaju hitam)/ Foto FB Melaka United Football Club)

“Walaupun berdepan kekalahan pada aksi suku akhir Piala FA Sabtu lepas dan hanya mempunyai masa rehat tiga hari namun pada malam ini pemain Melaka United telah memberikan segalanya dengan bermain bersungguh-sungguh.“Kemenangan ini juga dilihat menjadi pembakar semangat kepada kami sebelum bertandang ke tempat lawan pada 31 Julai ini dan bertemu Sabah pastinya bukan mudah kerana kita tahu mereka terlalu kebal di kubu sendiri di Stadium Likas dan ia adalah satu cabaran besar buat kami,” katanya kepada pemberita selepas perlawanan malam tadi.Pada perlawanan itu, skuad Sang Kancil membuka jaringan seawal minit keempat menerusi pemain import Emmanuel Oti disusuli jaringan Adriano Narcizo pada minit ke-36 sebelum masa rehat.Bersambung babak kedua, Melaka terus rancak menambah jaringan menerusi penyerang import Ifedayo Olusegun pada minit ke-58 dan dua minit kemudian Justin Baas terus menambah koleksi jaringan tuan rumah sebelum Penang FC menjaringkan gol saguhati mereka menerusi Lucas da Silva pada minit ke-86.Sementara itu, ketua jurulatih Penang FC Zainal Abidin Hassan berkata keputusan itu boleh dikatakan terburuk sepanjang beliau mengambil alih skuad berkenaan selain persembahan pasukannya yang dilihat tidak begitu tersusun.“Saya tidak mahu memberikan alasan namun kita kena bangkit dan pulih segera, apa lebih penting ialah kita perlu perbaiki kelemahan dan meningkatkan prestasi pada perlawanan seterusnya,” katanya. Kemenangan itu membolehkan Melaka United mendaki tangga keenam Liga Super dengan 16 mata daripada 12 perlawanan manakala Penang FC kekal di dasar liga dengan tujuh mata.- BERNAMA


Persiapan pesilat menghadapi Kejuaraan Pencak Silat Dunia ke 19 lebih mencabar

MELAKA, 27 Julai - Persiapan bagi menghadapi Kejuaraan Pencak Silat Dunia ke 19 adalah lebih mencabar daripada persiapan di Sukan Sea yang berlangsung pada Mei lalu.  Menurut jaguh silat negara, Mohd Al Jufferi Jamari, setiap negara yang terlibat menghantar pesilat berfaraf antarabangsa serta memerlukan para pesilat tanah air untuk lebih bersedia mental dan fizikal bagi menghadapi kejuaraan dunia ini.  Katanya, setelah dua tahun temasya itu ditangguhkan, terdapat perubahan dalam undang-undang perlawanan yang memerlukan momentum yang terbaik selain fokus yang tinggi.

(Jaguh silat negara, Mohd Al Jufferi Jamari)

" Jadi untuk dunia ini dah tentu daripada negara-negara yang kuat semua yang datang daripada Sentral Asia daripada belah-belah Europe jadi daripada India, Pakistan, Jepun pun ada jadi perlawanan saya pada petang ini adalah bersama dengan india jadi mereka pun sudah tentu kalau datang tu bawak kelas yang ada dah tentu dia nak lawan jadi saya mengharapkan supaya saya kekal fokus dan juga tidak memandang remeh kepada pihak lawan ataupun pandangan rendah pada beliau," katanya ketika ditemui RTM di Pusat Dagangan Antarabangsa Melaka (MITC), Ayer Keroh.  Selain Jufferi, turut ditemui wakil dari Amerika Syarikat, Kyle Keen.  Menurut Keen, pasukannya berharap menerusi kejuaraan ini, mereka dapat menambah pengalaman selain meningkatkan mutu permainan mereka agar dapat ke peringkat yang lebih baik selepas ini.

"Dua tahun lepas pusat latihan kami ditutup dan kami hanya melakukan latihan di kawasan garaj atau berhampiran rumah kami, kami kembali ke pusat latihan pada enam bulan lepas jadi banyak kerja rumah yang perlu dilaksanakan terutama tiga bulan sebelum kejuaraan. Kami turut berusaha untuk menunjukkan yang kami berjaya ke pentas dunia dan memberikan yang terbaik, selain menunjukkan diversiti yang sangat unik di mana semua negara bersatu untuk kembali beraksi di kejuaraan ini," katanya.Selain, Amerika Syarikat, antara negara yang mengesahkan penyertaan ialah India, Pakistan, Kazakhstan, Belanda dan Filipina.  Sebanyak 32 acara dipertandingkan antaranya tempur, regu, solo dan tunggal kategori lelaki dan wanita.


Cabaran Malaysia bawa pulang 35 pingat emas Sukan Universiti Asean 2022 bermula

UBON RATCHATHANI, 27 Julai- Kontinjen Malaysia ke Sukan Universiti Asean (AUG) 2022 berdepan tugas mencabar bagi mengulangi pencapaian 37 pingat emas empat tahun lepas apabila temasya edisi ke-20 membuka tirai secara rasmi esok.Sebanyak 275 atlet universiti negara menyertai 19 daripada 23 jenis sukan pada temasya berkenaan kini turun dengan misi merealisasikan sasaran awal iaitu 35 pingat emas ditetapkan Kementerian Pengajian Tinggi (KPT).Sasaran itu diletakkan berikutan beberapa atlet pernah beraksi di peringkat tertinggi selain mampu dijadikan prospek pingat emas terpaksa dilepaskan bagi memberi tumpuan kepada Sukan Komanwel Birmingham 2022 serta Kejuaraan Pencak Silat Dunia 2022 di Melaka yang berlangsung serentak.Kontinjen negara dalam masa sama perlu berdepan cabaran atlet tuan rumah, Thailand yang pastinya mahu memanfaatkan kesempatan beraksi di laman sendiri selepas temasya itu ditangguh sejak Dis 2020 berikutan dunia dilanda pandemik COVID-19.Tambahan pula, hampir pasti negara Gajah Putih itu mahu mempertahankan gelaran juara keseluruhan pada temasya edisi 2018 di Nay Pyi Taw, Myanmar.Di sebalik keadaan itu, ia bagaimanapun tidak mustahil buat kontinjen negara menepati sasaran tersebut apabila kelibat beberapa atlet berprestasi tinggi masih kelihatan.Nama atlet berpengalaman seperti Welson Sim bagi acara renang, Grace Wong acara baling tukul besi, Nurul Hidayah Abdul Karim (taekwondo), C. Shahmalarani (karate) serta Azreen Nabila Alias (olahraga) menjadi sandaran kontinjen negara di temasya itu.Ketua Kontinjen (CDM) Malaysia ke AUG Prof Dr Mohd Fo’ad Sakdan sebelum ini mengakui cabaran sengit bakal ditempuhi atlet negara dalam merealisasikan sasaran itu.

Berita berkaitanPerenang negara, Low Zheng Yong berazam untuk menghadiahkan lebih banyak pingatKPT sasar 35 pingat emas, lima negara terbaik Sukan Universiti ASEAN 2022

Beliau bagaimanapun meletakkan harapan tinggi supaya satu persatu pingat emas dapat diraih dari hari pertama selain pencapaian terbaik secara keseluruhan dapat diperbaiki semasa temasya itu berlangsung.Pada AUG 2018, Malaysia menduduki tempat ketiga keseluruhan meraih 37 pingat emas di belakang Thailand (62) dan Indonesia (44).Lebih 5,000 atlet dari 11 negara Asia Tenggara iaitu Malaysia, Indonesia, Vietnam, Laos, Myanmar, Timor Leste, Thailand, Filipina, Kemboja, Singapura dan Brunei menyertai AUG ke-20.


Thailand, 27 Julai - Perenang negara, Low Zheng Yong berazam untuk menghadiahkan lebih banyak pingat selepas berjaya meraih pingat pertama buat kontinjen negara di Temasya Sukan Universiti Asean, AUG. Jelas Zheng Yong, acara 400 meter lelaki gaya bebas yang dimenangi sebelum ini bukan acara utamanya.

"Ketika saya mendapat emas tersebut, sudah tentu saya gembira tetapi saya ada acara lagi, sudah dapat emas tak boleh berehat la, esok saya punya acara utama, saya punya lawan dia pemegang medal dalam Sukan SEA yang baru-baru ini, 200 fly ini akan sedikit susah dan cabarannya pun tinggi, tapi saya akan cuba yang terbaik," katanya ketika ditemui RTM di tempat penginapannya. Selepas ini Zheng Yong akan berentap bagi dua cara iaitu 200 meter kuar kupu-kupu dan 400 meter Lagi 2, 200 meter kuak kupu-kupu & 400 meter. Pada hari pertama skuad renang berjaya mengutip satu pingat emas, dua perak dan satu gangsa.


Sabah bangkit benam PJ City

(Pemain PJ City FC Darren Yee Deng Lok (kiri) cuba berebut bola dengan pemain Sabah FC Gerald Gadit pada Perlawanan Bola Sepak Liga Super Malaysia 2022/BERNAMA)

PETALING JAYA, 27 Julai- Sabah berjaya bangkit daripada ketinggalan untuk menewaskan Petaling Jaya (PJ) City 2-1 di Stadium Majlis Bandaraya Petaling Jaya (MBPJ). Sabah yang turun tanpa beberapa tonggak utama termasuk kapten, Baddrol Bakhtiar dan Rizal Ghazali tampak bergelut pada babak pertama dengan PJ City dilihat lebih banyak melakukan serangan berbahaya.Selepas setengah jam permainan berlangsung, Darren Lok berjaya meletakkan PJ City di depan selepas penyerang kebangsaan itu menanduk masuk bola sepakan sudut V Ruventhiran pada minit ke-34.

(Pemain PJ City FC Darren Yee Deng Lok (kanan) cuba menanduk bola sambil diasak oleh pemain Sabah FC Gerald Gadit pada Perlawanan Bola Sepak Liga Super Malaysia 2022/BERNAMA)

Sabah berjaya menyamakan kedudukan menerusi gol Taiki Kagayama yang melakukan tindakan susulan selepas percubaan Nazirul Naim Che Hashim diselamatkan penjaga gol, Kalamullah Al-Hafiz pada minit ke-48.Tindakan jurulatih Sabah, Ong Kim Swee membawa masuk Irfan Fazail juga berhasil apabila dia bijak menampan masuk bola hantaran seorang lagi pemain gantian, Maxsius Musa pada minit ke-75, sekali gus menjadi gol kemenangan Sabah.Kemenangan itu menyaksikan Sabah terus mengejar pendahulu, Johor Darul Takzim (JDT) dengan mengumpul 28 mata, hanya satu mata di belakang Harimau Selatan.Ong Kim swee juga berpuas hati dengan persembahan anak buahnya walaupun tanpa pemain bintang masih berjaya membawa pulang tiga mata penuh."Pemain muka baru yang diturunkan menunjukan persembahan yang memberangsangkan mereka membuktikan walaupun tidak bermain terlalu lama tetapi mempunyai kesungguhan jadi sikap atau pun mentaliti yang kita perlukan untuk setiap pemain Sabah FC yang mempunyai keupayaan dimana mereka boleh melakukan dengan lebih baik hari ini terbukti dengan kesungguhan serta mengikut apa perancangan kita dan berjaya melakukan tanpa pemain tonggak," katanya.


Kejuaraan Pencak Silat Dunia 2022 membuka tirai malam tadi

AYER KEROH, 27 Julai- Kejuaraan Pencak Silat Dunia 2022 membuka tirai secara rasmi malam tadi di Pusat Dagangan Antarabangsa Melaka (MITC), di sini.Perasmian kejuaraan kali ke-19 itu disempurnakan oleh Yang Dipertua Negeri Melaka, Tun Mohd Ali Mohd Rustam. Lebih 500 peserta dari 40 negara akan menyertai kejuaraan kali ini, antaranya India, Pakistan, Kazakhstan, Belanda dan Amerika Syarikat.  Sebanyak 32 acara dipertandingkan antaranya tempur, regu, solo dan tunggal kategori lelaki dan wanita.

(Persembahan silat semasa pembukaan Kejuaraan Pencak Silat Dunia 2022)

Presiden PESAKA, Datuk Megat Zulkarnain Tan Sri Omardin berkata, kejuaraan ini dilihat masih tetap menerima sambutan menggalakkan dari negara-negara ahli di bawah Persekutuan Pencak Silat Antarabangsa (PERSILAT), meskipun tertangguh dua tahun susulan pandemik COVID-19. Katanya, Ia juga membuktikan silat juga menjadi antara aktviti seni bela diri yang mampu mengeratkan hubungan antara pelbagai negara.  Beliau berucap pada Pembukaan Kejuaraan berkenaan di Pusat Dagangan Antarabangsa Melaka (MITC), Ayer Keroh.  Turut hadir Ketua Menteri Melaka, Datuk Seri Sulaiman Md Ali dan Presiden Persekutuan Pencak Silat Antarabangsa (PERSILAT), Datuk Seri Prabowo Subianto.


TFC II tewas kepada PDRM FC di gelanggang sendiri

KUALA LUMPUR, 26 Julai- Pasukan Terengganu FC II (TFC II) gagal memanfaatkan kelebihan bermain di gelanggang sendiri apabila tewas 0-2 kepada pasukan PDRM FC, pada aksi Liga Perdana malam ini.Dalam aksi yang berlangsung di Stadium Sultan Ismail Nasiruddin Shah Kuala Terengganu itu, kedua-dua pasukan mempamerkan permainan seimbang.Tiada sebarang gol hingga tamat separuh masa.

(Pemain TFC II, Wan Mohamad Fazli Wan Ghazali (tengah) diasak oleh pemain pasukan PDRM FC Fadi Mahmoud Awad Saleh (kiri) pada aksi Liga Premier Malaysia 2022/BERNAMA)

Bagaimanapun, bersambung di babak kedua, pasukan pelawat dilihat lebih mendominasi dan berjaya untuk berada di depan menerusi jaringan pemain import PDRM FC, Miros Lacny pada minit ke 48 berpunca dari sepakan sudut untuk PDRM mendahului 1-0. Anak-anak buah Ketua Jurulatih PDRM FC Wan Rohaimi Wan Ismail terus menambah derita TFC II dengan jaringan di hujung permainan minit ke-90 menerusi seorang lagi pemain importnya Martin Adamec untuk gol kedua pelawat. Keputusan penuh menyaksikan pasukan PDRM 2-0 TFC II.


Pengadil tidak berniat sepak pemain, hanya tindak balas spontan

KUALA LUMPUR, 26 Julai- Insiden membabitkan pengadil, Suhaizi Shukri dan pemain Selangor FC, Muhammad Fazly Mazlan pada suku akhir Piala FA hanyalah tindak balas spontan.Jawatankuasa Penilaian Prestasi Pengadil Persatuan Bola Sepak Malaysia (FAM) bagaimanapun tetap memberi amaran keras kepada Suhaizi supaya tidak mengulangi tindakan seumpama itu.Setiausaha Agung FAM, Mohd Saifuddin Abu Bakar berkata susulan insiden di Stadium Likas, Kota Kinabalu, Sabah Sabtu lalu, Suhaizi telah membuat permohonan maaf kepada FAM, Liga Bolasepak Malaysia (MFL) dan semua peminat bola sepak.Berdasarkan keterangan Suhaizi kepada Jawatankuasa Penilaian Prestasi Pengadil, insiden itu adalah tindak balas spontan beliau mengangkat kaki, tanpa niat untuk menyepak Muhammad Fazly, meskipun laporan berfoto dan video yang tular kelihatan seolah-olah beliau menyepak pemain berkenaan.Pengadil perlawanan juga menegaskan ketika kejadian, beliau tidak mengenakan sebarang hukuman lanjut kepada pemain itu yang memijak kaki pengadil, kerana beliau anggap tindakan pemain itu tidak disengajakan.FAM menyifatkan Suhaizi sebagai pengadil yang cukup berpengalaman dengan pernah bergelar pengadil FIFA bermula 2011, selain tidak pernah dikenakan sebarang tindakan disiplin atau melakukan kesilapan besar dalam aksi di peringkat domestik dan antarabangsa.


Temasya SOLO 2022- Misi 16 emas kontinjen Para Malaysia bermula

SEPANG, 26 Julai- Sasaran 16 pingat emas adalah realistik bagi kontijen para negara dalam temasya sukan Para Asean Solo 2022, Indonesia yang akan membuka tirainya Sabtu ini.Ketua kontinjen, Kolonel (B) Md Nor Azam Ariffin optimis kontijen para negara mampu meraih pingat emas seperti yang telah ditetapkan.Dalam pada itu beliau juga mengharapkan atlet yang pertama kali menyertai temasya itu mampu melakukan kejutan serta menampilkan aksi yang baik buat negara."Saya rasa sasaran itu cukup realistik kerana kita bawa juga nama besar didalam sukan ini,dan saya dapati ada juga atlet yang tidak pernah ke sukan para selepas KL17 jadi mungkin ini adalah pengalaman pertama mereka untuk ke luar negara,setelah kita hitung kita dapati 16 adalah cukup realistik."Insya-Allah dengan semangat yang ada pada mereka kita akan capai sekurang-kurangnya 16 seperti yang kita sasarkan," kata Md Nor.Beliau menyatakan perkara itu ketika ditemui media di Lapangan Terbang Antarabangsa Kuala Lumpur (KLIA) sebelum berlepas ke Indonesia.Tambah beliau, ketika ini kontijen negara berada dalam keadaan siap sedia dan telah melakukan persiapan rapi bagi menghadapi cabaran dalam temasya itu.Seramai 72 atlet berlepas ke Solo, Indonesia hari ini.Pada penampilan di Sukan Para Asean Kuala Lumpur 2017, kontinjen negara meraih 90 emas, 85 perak dan 83 gangsa untuk berada di tangga kedua keseluruhan di belakang Indonesia yang mengumpul 126 emas, 75 perak dan 50 gangsa.

(Ketua kontinjen, Kolonel (B) Md Nor Azam Ariffin ditemui media di Lapangan Terbang Kuala Lumpur KLIA sebelum berlepas ke Solo pagi tadi)


Aksi separuh akhir Piala FA, 5 dan 6 Ogos ini - MFL

KUALA LUMPUR, 26 Julai- Malaysian Football League (MFL) hari ini mengesahkan perlawanan separuh akhir Piala FA akan berlangsung pada 5 dan 6 Ogos ini.Menurut kenyataan MFL, aksi pertembungan antara Johor Darul Ta’zim (JDT) dan Penang FC di Stadium Sultan Ibrahim di Iskandar Puteri akan berlangsung pada 5 Ogos manakala Terengganu FC (TFC) dan Selangor FC akan berentap di Stadium Sultan Mizan Zainal Abidin di Kuala Nerus pada 6 Ogos.Kedua-dua perlawanan separuh akhir itu dijadual bermula 9 malam.Pada masa sama, MFL memaklumkan perlawanan Liga Super membabitkan TFC dan Selangor FC yang akan menentang lawan masing-masing pada 4 Ogos terpaksa dipinda susulan kemaraan kedua-dua pasukan ke separuh akhir Piala FA.Berdasarkan tarikh baharu yang ditetapkan, TFC bakal bertemu Sri Pahang FC di Stadium Darul Makmur, Kuantan pada 21 Ogos manakala Selangor FC akan menjadi tuan rumah kepada Petaling Jaya (PJ) City FC di Stadium Majlis Bandaraya Petaling Jaya hari yang sama.Venue bagi perlawanan akhir Piala FA setakat ini bagaimanapun masih belum dimuktamadkan.

(Terengganu FC (TFC) dan Selangor FC akan berentap di Stadium Sultan Mizan Zainal Abidin di Kuala Nerus pada 6 Ogos 2022)Infografik MFL

(Perlawanan Johor Darul Ta’zim (JDT) dan Penang FC di Stadium Sultan Ibrahim di Iskandar Puteri akan berlangsung pada 5 Ogos 2022)Infografik MFL


Para Sukma 2022 medan cungkil bakat baharu ke temasya utama

KUALA LUMPUR, 25 Julai - Temasya Para Sukan Malaysia (Para Sukma) 2022 yang dijadualkan bermula 1-6 Nov ini, bakal menjadi medan mencungkil bakat-bakat baharu untuk diketengahkan pada temasya peringkat antarabangsa.Timbalan Ketua Pengarah (sektor pembangunan sukan) Majlis Sukan Negara (MSN) Suhardi Alias berkata pihaknya mahu mengenal pasti atlet yang mampu menggantikan jaguh-jaguh sedia ada, untuk membawa cabaran negara ke temasya seperti Sukan Para ASEAN 2023 Kemboja, Sukan Para Asia Hangzhou 2022 dan Paralimpik Paris 2024.“Kita berharap atlet yang mencapai kejayaan cemerlang, bukan sahaja pingat emas, mungkin catatan terbaik, akan diketengahkan ke peringkat yang lebih tinggi untuk kita melatih mereka mencapai hasrat ke Paris 2024.“Insya-Allah, dengan sokongan padu semua pihak kita yakin dapat menganjurkan program Para Sukma ini, yang mempunyai 10 jenis sukan merangkumi 328 acara dengan jayanya,” katanya kepada pemberita selepas majlis pelancaran Detik 100 Hari Para Sukma 2022 di sini, malam tadi.

Beliau berkata seramai 1,200 atlet dan 700 pegawai dijangka menyertai temasya bagi golongan kurang upaya itu, namun jumlah sebenar atlet dan acara yang dipertandingkan hanya boleh ditetapkan selepas tarikh tutup pendaftaran pada 31 Julai ini.Suhardi berkata, had umur penyertaan ke Para Sukma kali ini ditetapkan di antara 14 hingga 45 tahun, iaitu jurang yang lebih fleksibel bertujuan untuk mengenal pasti lebih ramai atlet, selain turut dapat mengetengahkan atlet-atlet dari kawasan luar bandar.Terdahulu, dua jaguh olahraga yang pernah menggapai kejayaan pingat emas di Kejohanan Dunia dan Paralimpik, Datuk Abdul Latif Romly dan Mohamad Ridzuan Mohamad Puzi melancarkan Detik 100 Hari Para Sukma dengan sorakan gemuruh lebih kurang 100 atlet para. - BERNAMA


Bekas atlet berdaftar dengan YAKEB layak terima bantuan

KUALA LUMPUR, 25 Julai - Bantuan yang disalur Yayasan Kebajikan Atlet Kebangsaan (YAKEB) bukan hanya bersifat jangka pendek malah bersifat jangka panjang. Timbalan Menteri Belia dan Sukan, Datuk Seri Ti Lian Ker berkata YAKEB turut membantu atlet dari segi memberi latihan kemahiran melalui pelaksanaan kursus termasuk bantuan asas peralatan perniagaan.Katanya, untuk melayakkan bekas atlet mendapatkan semua bantuan dan kemudahan tersebut, mereka hanya perlu berdaftar secara percuma sebagai ahli YAKEB.

"Syarat pendaftaran adalah bekas atlet itu perlulah sekurang-kurangnya pernah mewakili negara ke temasya Sukan Sea, Sukan Komanwel, Sukan Asia atau Sukan Olimpik. Mereka yang pernah mewakili negara ke kejohanan dunia yang diiktiraf juga layak untuk memohon menjadi ahli YAKEB," katanya ketika menjawab pertanyaan wakil Hulu Selangor June Leow dalam sesi soal jawab di Dewan Rakyat.Tambah Datuk Seri Ti Lian, bagi memastikan masa depan atlet-atlet negara terjamin, Malaysia Athlete Career and Education (MACE) turut memberi penekanan kepada aspek pendidikan, kerjaya dan kebajikan.  "Majlis Sukan Negara (MSN) juga turut memberikan insentif Skim Imbuhan Tetap Olimpik (SITO) bagi menghargai pengorbanan atlet-atlet negara yang telah memenangi pingat di temasya Sukan Olimpik dan Paralimpik. "Mereka akan menerima elaun bulanan sepanjang hayat merangkumi pemenang pingat Emas yang menerima elaun 5 ribu ringgit, pingat Perak 3 ribu ringgit dan pingat Gangsa 2 ribu ringgit," katanya.


Juara terbuka Taiwan, tewaskan juara Olimpik 2020

TAIWAN, 25 Julai - Beregu lelaki muda negara, Man Wei Chong-Tee Kai Wun mencipta kejutan besar apabila berjaya menumpaskan Juara Olimpik Tokyo 2020, Lee Yang-Wang Chi Lin untuk muncul juara Terbuka Taiwan malam tadi.Pasangan di ranking ke-36 dunia yang turun dengan semangat juang tinggi itu menampilkan persembahan cemerlang untuk menundukkan wakil tuan rumah 21-18 pada set pertama.

(Beregu lelaki muda negara, Man Wei Chong-Tee Kai Wun mencipta kejutan besar apabila berjaya menumpaskan Juara Olimpik Tokyo 2020 / Foto Badminton Photo)

Namun, lawan mereka yang juga beregu nombor empat dunia itu bangkit mengejar pada set kedua dengan kemenangan 21-11, sekali gus mengheret pertemuan ke set penentuan.Wei Chong-Kai Wun, yang merupakan pilihan keenam kejohanan, mula memperkemaskan aksi mereka pada set penentuan untuk mengesahkan kemenangan 21-18, dalam pertarungan selama 54 minit.Ini gelaran juara kedua buat Wei Chong-Kai Wun tahun ini selepas menjuarai Kejohanan Antarabangsa India Januari lepas.


Sukan berbasikal: Vingegaard semakin hampir rangkul gelaran juara kali pertama

PERANCIS, 25 Julai - Pelumba Jumbo-Visma, Jonas Vingegaard semakin hampir merangkul gelaran sulungnya dalam perlumbaan Tour de France apabila mengukuhkan kedudukannya selaku pendahulu keseluruhan selepas berakhirnya saingan ujian masa semalam.Pada peringkat ke-20 itu, Vingegaard menamatkan saingan sejauh 40.7 kilometer di tempat kedua, di belakang rakan sepasukan, Wout van Aert yang muncul juara dengan catatan terpantas 47 minit 59 saat.

Pelumba Denmark berusia 25 tahun itu ketinggalan 19 saat di belakang Van Aert, manakala juara bertahan, Tadej Pogacar (POGA-CHAR) ketiga dengan perbezaan 27 saat.Secara keseluruhannya, Vingegaard masih mendahului POGA-CHAR dengan kelebihan 3 minit 34 saat.Pelumba Britain, Geraint Thomas pula di tempat ketiga dengan ketinggalan lebih 8 minit.Peringkat terakhir Tour de France akan berlangsung lewat malam tadi bermula dari La Defense sehingga ke Champs Elysees di Paris. -REUTERS


Kira detik Sukan Para SUKMA 2022: Paralimpian kebangsaan diberi penghargaan

KUALA LUMPUR,24 Julai- Jaguh lompat jauh para negara, Datuk Abdul Latif Romly dan pemenang pingat emas acara 100 meter T36 Sukan Paralimpik Rio 2016, Mohammad Ridzuan Mohd Puzi diberi penghormatan melancarkan Detik 100 Hari ke Sukan Para SUKMA edisi ke-20 MSN 2022 di Pusat Kecemerlangan Sukan Paralimpik Kampung Pandan di sini.Kedua-dua paralimpian kebangsaan itu diberi penghormatan menekan butang pelancaran sambil disaksikan oleh Timbalan Ketua Pengarah Sektor Pembangunan Sukan MSN, Suhardi Alias.Sukan Para SUKMA ke-20 MSN 2022 anjuran Majlis Sukan Negara (MSN) dijadual bermula 1 hingga 6 November di sekitar Lembah Klang dengan mempertandingkan 10 jenis sukan melibatkan 328 acara dan disertai 1,200 atlet dari 14 negeri seluruh negara.10 jenis sukan yang dipertanding ialah badminton, boccia, memanah, olahraga, ping pong, powerlifting, renang, catur, boling padang dan tenpin boling.